amanoisuno/poet huggingface dataset:
後天易吟三十首  其一五 方回
宗廟蒸嘗禮，朝廷覲見儀。無窮天下事，不過似農時。
後天易吟三十首  其一六 方回
細玩文王卦，如何法地方。田從一井起，鄉遂及要荒。
後天易吟三十首  其一七 方回
觀身不見背，動體悉由心。向陽負陰處，離坎細推尋。
後天易吟三十首  其一八 方回
次謙終以巽，九卦至三陳。聖人有憂患，何况是凡人。
後天易吟三十首  其一九 方回
元亨猶利正，始可用純乾。未了一貞字，何由保性天。
後天易吟三十首  其二○ 方回
亨到離時見，貞從坎處來。歸根培養熟，方解鼓風雷。
後天易吟三十首  其二一 方回
背於身不見，亦不見庭人。物我俱無與，方知止處真。
後天易吟三十首  其二二 方回
乾坤始開闢，六坎首經綸。士不知憂患，焉能免世氛。
後天易吟三十首  其二三 方回
始屯終未濟，世故信多艱。維坎剛中吉，周旋險難間。
後天易吟三十首  其二四 方回
彖辭六十四，三十四言貞。幹事匪正固，難求心外亨。
後天易吟三十首  其二五 方回
亨嘉誰不願，貞固士之常。乾體充剛健，坤爻認直方。
後天易吟三十首  其二六 方回
祖考精神散，子孫能聚之。淫祠祭非鬼，萃渙義何居。
後天易吟三十首  其二七 方回
卦之凶者五，否剝未濟三。如姤與歸妹，深防女敗男。
後天易吟三十首  其二八 方回
易經之下卷，何以始恒咸。貞女家人利，如詩有二南。
後天易吟三十首  其二九 方回
二五時難遇，沈淪下位多。乾潜與坤履，退謹養天和。
後天易吟三十首  其三○ 方回
學者欲學易，當觀羑里時。如何是敬字，恐懼畏憂危。
大衍易吟四十首  其一 方回
卦下觀一彖，卦中求六爻。今人僅知此，著眼未爲高。
大衍易吟四十首  其二 方回
太極元無極，先天異後天。今人不識此，讀易豈其然。
大衍易吟四十首  其三 方回
謂今三畫卦，不自偶奇生。便指三爲八，徒勞口舌爭。
大衍易吟四十首  其四 方回
乾坤用九六，義例析爲三。朱子申歐說，開編請細探。
大衍易吟四十首  其五 方回
陽爻極六位，進退貴因時。德則何憂亢，神而不可知。
大衍易吟四十首  其六 方回
六陰升已極，坤下戰乎乾。建亥陽生處，居然復卦前。
大衍易吟四十首  其七 方回
用九不爲首，陽畫位屯初。百八十五變，剛爻可捨諸。
大衍易吟四十首  其八 方回
十年女乃字，守節以勝情。凡諸卦用六，觀茲利永貞。
大衍易吟四十首  其九 方回
屯初康險難，蒙上覺昏童。開闢乾坤後，君師大有功。
大衍易吟四十首  其一○ 方回
德盛時逢險，乾剛坎在前。諺云姑少待，樂飲豈徒然。
大衍易吟四十首  其一一 方回
訟吉觀西伯，師中驗太公。得人師不戰，反己訟無終。
大衍易吟四十首  其一二 方回
小畜過無坎，胡爲以雨云。互觀藏兌澤，止水亦興雲。
大衍易吟四十首  其一三 方回
履若蹈虎尾，五剛亨厥躬。乾三獨柔變，是以咥人凶。
大衍易吟四十首  其一四 方回
盛夏靡草死，歲寒松柏貞。泰須防陂復，否有大人亨。
大衍易吟四十首  其一五 方回
大有同人盛，離柔寓戒辭。無威斯近弱，不廣即爲私。
大衍易吟四十首  其一六 方回
謙卑六位得，豫樂四爻非。莊敬與安肆，冥冥禍福幾。
大衍易吟四十首  其一七 方回
泰變即爲蠱，否變僅爲隨。元祐紹聖事，至今心骨悲。
大衍易吟四十首  其一八 方回
俯下知臨吉，其如仰觀何。相孚不待薦，一盥已爲多。
大衍易吟四十首  其一九 方回
離明用獄四，噬嗑賁旅豐。中孚夾離卦，兩畫玩虛中。
大衍易吟四十首  其二○ 方回
剝三與復四，皆處五陰中。自拔棄其類，吾推道是從。
大衍易吟四十首  其二一 方回
仁道成已極，體元乾長人。獨休不遠復，當且學回仁。
大衍易吟四十首  其二二 方回
午月至子復，書云七日來。六日七分說，觀天何隘哉。
大衍易吟四十首  其二三 方回
無妄均所與，大畜患不多。性豈無知者，心如未盡何。
大衍易吟四十首  其二四 方回
艮上戒舌駟，震初羞指黿。細觀頤內外，口是禍之門。
大衍易吟四十首  其二五 方回
大過本末弱，厄運逢瞞奴。文舉有死耳，淵明其歸乎。
大衍易吟四十首  其二六 方回
習坎德天險，重離文日新。明內始照外，亨心方發身。
大衍易吟四十首  其二七 方回
咸取男下女，恒言婦事夫。始感終當□，君臣其謹諸。
大衍易吟四十首  其二八 方回
姤陰進不已，吾遯其奚言。陽壯過於泰，□虞羝觸藩。
大衍易吟四十首  其二九 方回
夜闇勿遽戚，晝光無疾行。自昭惟進德，用晦豈傷明。
大衍易吟四十首  其三○ 方回
一女卦反對，不同而後同。始知天下事，苟合最爲凶。
大衍易吟四十首  其三一 方回
在險惟反己，出險即及人。讓夷急病者，蹇解二忠臣。
大衍易吟四十首  其三二 方回
損其不善者，惟善則益之。自然獲天祐，可受十朋龜。
大衍易吟四十首  其三三 方回
五王復唐祚，不殺武三思。莧陸察爻義，惜哉張柬之。
大衍易吟四十首  其三四 方回
六籍火未熄，龍興芒碭雲。呼韓朝渭上，已納王政君。
大衍易吟四十首  其三五 方回
原筮而後比，無疑方可升。不食匪井患，有言奚困亨。
大衍易吟四十首  其三六 方回
震動對艮止，革故繼鼎新。飲啐隨時義，天機信屈伸。
大衍易吟四十首  其三七 方回
屢厄未濟旅，難逢既濟豐。巽謙能自降，蹇困詎爲窮。
大衍易吟四十首  其三八 方回
易乃一量秤，銖銖分重輕。百千億萬事，義理是權衡。
大衍易吟四十首  其三九 方回
全卦定凶吉，逐爻殊否臧。頃刻有變易，縱橫無典常。
大衍易吟四十首  其四○ 方回
凶人凶其吉，吉人吉其凶。曳輪能自信，揲策勿求通。
醉翁亭圖引爲趙達夫作 方回
識本色人須本色，臭味論心不論迹。青蓮居士浣花老，畫像有人能畫得。非陳無己黄魯直，看畫題詩難落筆。醉翁萬代文章伯，中年偶墮滁陽謫。琅琊山亭釀泉酒，翁心不醉醉賓客。慶曆朝廷天清明，誰張黨論摇昇平。禽鳴不知人之樂，黨論無乃猶禽鳴。一時人樂從太守，交錯觥籌送杯酒。樂其所樂翁來思，賓客歡譁終不知。既是賓客尚不知，畫工焉得而畫之。彼弈者弈射者射，摇毫臆度丹青解。醉翁醉態尚難摹，翁心樂處如何畫。皆山一曲吾能歌，童而習之今鬢皤。翰墨世無蘇老坡，奈此圖中風景何。
讀張功父南湖集 方回
生長勳門富貴中，粃糠將相以詩雄。端能活法參誠叟，更覺豪才類放翁。舉似今人誰肯信，元來妙處不全工。鏤金組繡同時客，合向南湖立下風。
夜吟 方回
昔遇孫真人，授我服氣訣。幼讀先子書，亦嘗窺秘說。受持苦不堅，兩鬢忽已雪。謂當屏孥累，兼復斷葷血。千息嚥子夜，顔色日腴悅。奈何墮醉夢，百病暗蟠結。幽抱誰實知，俗流每見褻。城市不可居，去去之巖穴。
劉元煇來三首  其一 方回
君宅蒲荷岸，吾廬槿菊籬。相望能幾步，不見動踰時。老更甘清苦，閒應笑拙癡。門迎到花底，銜袖有新詩。
劉元煇來三首  其二 方回
浪出慚何益，深居悔已遲。積憂□□□，□□定非癡。暗事人能料，幽懷世不知。叩門有斯客，急以酒澆之。
劉元煇來三首  其三 方回
聞築船亭就，能來共看花。鮝枯庖海物，豆乳買鄰家。稍可從容飲，猶當委曲賒。歸途有底急，不肯後昏鴉。
萬山堂飲歸 方回
追懷往者數賢侯，得得經營續續脩。依舊夜欄低北斗，幾番春絮委東流。同遊盡道山能好，半醉誰知我獨愁。乃後吾徒身亦死，題詩更有昔人不。
立夏明日行園無客五首  其一 方回
衲朝裌暮午衫單，始覺春歸不再寒。些子幽花三兩畝，霎時啼鳥百千般。世情落落全相背，詩律平平略放寬。連日飲徒偶焉往，自炊香薤五盤餐。
立夏明日行園無客五首  其二 方回
春來何啻酒千瓶，百日醺醺一日醒。朱筆點詩垂欲困，黄鸝啼樹急須聽。霑沙不濕收微雨，倚柱無言立小亭。芒屨犒僮人一緉，爲耘惡草莫教青。
立夏明日行園無客五首  其三 方回
尚欠佳篇與送春，祇緣醉卧動經旬。偶無載酒相過客，始是吟詩自在人。喜見笋芽穿瓦石，都忘雨點漬衣巾。園林全頼東風力，莫道南風便有神。
立夏明日行園無客五首  其四 方回
愛栽竹樹愛栽花，新築船軒傍石斜。古廟炷香知某客，半山摇扇望吾家。閒看紅袖穿林去，可著冰紈作畫誇。說似渠儂應未信，詩翁煩惱政如麻。
立夏明日行園無客五首  其五 方回
葺圃疏畦日荷鋤，六旬老叟尚何圖。卧床迫夏猶氈褥，宴几經春只藥爐。羣竊花枝相侮易，合携竹杖與驅除。千金萬卷皆捐棄，更有心情計較渠。
初夏 方回
忽復荒山喚子規，來歸已是臘殘時。人窮怕老吾何愧，夏淺勝春古有詩。草靸紵衫并竹扇，石榴罌粟又戎葵。貓生三子將踰月，卧看跳嬉亦一奇。
雨餘早起五首  其一 方回
燈暗窗明暖又寒，破鞋不待蘚痕乾。惜花愛笋人誰解，冒雨行來百匝看。
雨餘早起五首  其二 方回
枝枝紅藥蕊頭偏，應是難禁宿雨湔。好物不扶扶惡物，已耘死草更昂然。
雨餘早起五首  其三 方回
密樹陰陰小石臺，雨餘更綠幾痕苔。蝸牛上到葵花頂，日出如何下得來。
雨餘早起五首  其四 方回
濃綠園林曉雨新，鶑啼近樹不疑人。千枝罌粟紅如錦，誰謂儂家已送春。
雨餘早起五首  其五 方回
懶照青銅雨墊巾，試將欹正問傍人。含羞小婢無言去，應笑髭鬚總似銀。
園感 方回
栽培踰一紀，補苴又三年。樹倚根株在，花憑種子傳。斡移隨變幻，顛倒恣頗偏。縱不經兵革，誰能保十全。
早起 方回
窗曙書燈暗，閒居免報衙。爭鳴百舌鳥，各占一枝花。寢內兒猶睡，厨中物未賒。露寒衫袖濕，倚遍石欄斜。
感昔 方回
古郡峰巒擁，吾家望最奇。水疑無去處，樹少不陰時。峴首名猶在，西州意自悲。典刑與風景，寧復後人知。
回愚 方回
人云回也樂，愚亦定何如。瘠産今無幾，荒園尚有餘。離騷香草木，爾雅古蟲魚。名數誰能記，年來懶著書。
感嘆三首  其一 方回
浪說千軍戰，空登二紀名。乾坤恩甚大，毫髪事無成。長日柴門掩，閒人俗眼輕。竊花無力護，笑道近專城。
感嘆三首  其二 方回
長歌歸去來，無乃已遲哉。遇事佯如聵，從人喚作獃。胡僧需酒肉，戍卒借亭臺。豈不二千石，閑居自可咍。
感嘆三首  其三 方回
孰識維摩病，猶疑子夏肥。少曾逢順境，動輒履危機。奕局雨斜濕，吟牋風急飛。夜寒逢惡客，酒盡未云歸。
觀圃 方回
行行觀我圃，物理析秋毫。日夜新花發，春秋老樹高。力耕何所獲，甕灌未爲勞。天地一樽酒，螟蛉視爾曹。
首夏二首  其一 方回
曬繭未繰絲，晴天麥最宜。樹陰常獨立，禽語不吾疑。苦笋烹勝肉，新茶嗅醒脾。薰風吹此句，突過一春詩。
首夏二首  其二 方回
寒燠分時序，生成續化工。竊遲登麥日，肯怨落花風。春氣何曾絕，天機豈易窮。誰云老圃淡，早著石榴紅。
次韻齊君見過 方回
從容談笑獵文場，焉用椎鋒更挽强。政使成功能裂土，未如聞道許登堂。勇捐將印機心息，深隠書帷古味長。我亦暮年懶干祿，肯來同醉簡編香。
次韻唐師善見寄  其一 方回
聞風足使鄙夫寬，家世言詩自杏壇。萬卷古書侔藏室，十年深谷隠王官。大材益厚楩楠植，至寶終垂琬琰刊。愧我老衰已無力，青雲中道鎩飛翰。
次韻唐師善見寄  其二 方回
歸來數畝小園寬，風有軒櫺月有壇。總爲才疏能忤俗，兼緣興盡合休官。空山老死知無補，往代興亡稍欲刊。洛下寄書藉黄犬，蓴鱸終恐愧張翰。
次韻陳正之團扇畫一魚二首  其一 方回
莫想銀絲膾，冰盤一醉吞。好爲玉带佩，朝謁九重門。
次韻陳正之團扇畫一魚二首  其二 方回
妙得濠梁趣，任公犗肯吞。□泉如有待，頭角上天門。
送前歙黟楚□□五首  其一 方回
歙山瘦露骨，歙水清□□。歙尹清瘦人，意與山水淡。居官儉以廉，飯茹或不糝。解官卒難去，抱疾偃破毯。凍僮僅縫補，羸馬缺灌啖。客至棋一局，無客書自覽。俗盲鬼神聾，跖徒肆豪敢。害盈殊不驗，君子例坎壈。九關今可排，勿待雪生頷。去去翱天衢，離別何足慘。
送前歙黟楚□□五首  其二 方回
歙三萬戶多，黟戶減半少。君才宜大用，何乃易而小。易邑不易心，千江一月皎。歙民時有謠，奪堇茹我蓼。黟産足筒布，粗綌自纏繞。黟之酒良佳，樽中無清醥。歸來卧城東，賃閣臨木杪。唯有一卷梅，古色暗錦褾。高官躍大馬，鼓吹日擾擾。廉吏無人知，酸吟夜連曉。
送前歙黟楚□□五首  其三 方回
吏方居官時，美譽無不有。及乎惡聲出，乃在解官後。有勢易爲好，無勢易爲醜。萬事要諸終，公論翻覆手。請看楚大夫，得代數年久。兩邑父老言，至今不改口。予决未始私，餽獻無所受。不爲病留此，熱官已唾取。鼎貴何足云，人當論賢否。黟歙君桐鄉，此亦足不朽。
送前歙黟楚□□五首  其四 方回
天王理萬國，勢必委諸吏。製字從一史，執法不可二。奈何雍也面，胸臆伏私意。兩訟一求捷，兩役一求避。含糊卒未决，徐徐較餽遺。酒果若羔雁，書畫及弊器。到官一物無，去官百需備。此縣與彼縣，大率不相異。獨有楚縣尹，不肯作此事。無錢買歸舟，僕馬亦顦顇。
送前歙黟楚□□五首  其五 方回
儒者書隠公，昔持浙西節。按一青溪令，聞者膽爲裂。先聲到江東，庶亦有旌別。似聞復留中，駸駸管喉舌。君可持我詩，叩門細自列。貪吏劇百巧，廉吏抱一拙。拙廉名弗彰，巧貪位深竊。何啻萬蚊虻，日咂生民血。我老死已近，分甘糧欲絕。此公能薦君，長鬣幸未雪。
戲書 方回
萬有非真偶有之，倏無合悟本無時。伯夷季札輕千乘，肯著春風護柳枝。
詩思 方回
野眺荒山外，詩愁細雨中。肯令一字俗，已拚百年窮。病體皮膚皺，寒庖糗餌空。戎葵獨何事，故作向人紅。
百憂 方回
病骨真如削，耕疇已盡捐。終隨萬形弊，何用百憂煎。常肯事如意，恐無詩可傳。屈伸判成敗，吾亦聽之天。
解悶 方回
苦吟成癖習，多難迫衰年。生理終無頼，詩名似許專。剛腸百鍊勁，老筆萬鈞懸。得失元相半，乾坤本不偏。
夢作 方回
幾年于此矣，愁鬢雪垂垂。已悟身爲幻，猶能夢作詩。百骸誰不朽，一念未全衰。用盡平生力，唯吾影自知。
灰心 方回
志大終癡拙，年衰合老成。口無談世事，身不要時名。偶後諸人死，猶餘幾日程。灰心良已是，拊髀未須驚。
謝康使君見訪示詩觀奕慶之 方回
妙年曾到鳳凰池，五馬能臨六枳籬。量淺最難勝滿酒，著低何敢抗高棋。森嚴法度蠶頭字，瘦硬丰標鶴膝詩。自笑書癡了無得，文章太守是吾師。
謝汪以南借書惠米 方回
政是黄梅欲近時，山城雲滃雨垂垂。斷橋沒碓驚新漲，濕藁泥蔬續晚炊。乞米已慚顔氏帖，賣書還笑杜陵詩。廣文絕少充枵甑，更肯芸籤借一鴟。
三吊吟四首  其一 方回
市有印書叟，日印可千紙。間得工墨錢，苟足贍妻子。近欲役其人，告者謂已死。醉歌夜徹曉，熟卧呼不起。人鬼頃刻分，火葬骨骸燬。豈不謂達生，誰獨能免此。
三吊吟四首  其二 方回
險有不可測，能有不可恃。善泅狎波濤，篙工死於水。歙南百里許，有灘一何駛。昨日索我書，辭我庭下跪。明日淪小舟，膚髪飫饘鮪。寄言得志者，徼倖未必是。
三吊吟四首  其三 方回
湍溪漲梅潦，一夕十丈强。愚哉浴馬僮，視之如尋常。高岸一失足，馬尚能騰驤。僮屍不可得，漂流落何鄉。握轡徒自謹，墮穽已足傷。人間平坦途，中亦有海洋。
三吊吟四首  其四 方回
偶聞一人死，惻怛吁以驚。千人萬人死，能不愴厥情。長平幾性命，銳頭付一坑。亡者抱永痛，勝喜功名成。功名豈不成，機心何時平。人心苟若此，誰謂天好生。
夏日 方回
多病情懷懶，新晴草木光。倦骸扶老瘦，幽徑息陰凉。家瘠盤餐儉，村荒糴價昂。豈無可憂者，得句暫能忘。
說詩 方回
齒髪侵尋落，風霜取次秋。口須湔乳臭，川合向東流。沈宋中嘗悔，江湖晚更羞。此聲專老杜，猶俟到夔州。
晨起二首  其一 方回
近市招醫士，空庖督爨奴。羶葷猶可絕，藥餌豈容無。既欲營貓飯，仍當續馬芻。晨興百需缺，獨喜見吾雛。
晨起二首  其二 方回
蚊蚤宵爲梗，葵榴曉可觀。偶無酲待解，自覺寢難安。深癖穿蒙密，幽陰度屈盤。忽驚一點露，滴人髪間寒。
日長三十韻寄趙賓暘 方回
栗里淵明徑，榿林子美堂。亂離容不死，窮乏果何傷。紅粒炊秈飯，青薹煮菜湯。甲兵才偃息，城市轉荒凉。最苦樵蘇貴，曾微藥餌良。頻仍賒酒飲，卒急賣書償。敗絮熏還曝，粗絺洗更漿。炎蒸雖漸迫，寒冷尚宜防。瀹茗徵甆盞，包梨集紙囊。頭昏修菊枕，膚汗拭藤床。困倦成衰懦，疏慵欠激昂。廄空需馬藁，碓凈缺雞糠。思慮徒迂闊，營求竟渺茫。憶兒觀燕乳，懷友聽鶑吭。守分甘丘壑，逢時付廟廊。骨骸同朽腐，名字孰芬香。但握鋤犁柄，終逃鈇鉞鋩。交遊多豎褐，談話止農桑。應俗循中道，頤生寶祕方。鄰僧營藏字，俠士戲球場。角武焉能往，摛文或可當。病稀摩詰問，歌類接輿狂。舉世嘲癡叔，何人識漫郎。北轅迴朔漠，南棹輟沅湘。誼氣知猶壯，頹齡懼不遑。六旬過眼電，萬事滿頤霜。靜樂非無動，閒遨却似忙。連苔移巨石，带露數新篁。天地詩人少，山林夏日長。此心無別路，一武到羲黄。
次韻謝胡子游學正二首  其一 方回
瞻紫陽山日仰高，此翁暮景亦云勞。一爻變卦逢初遯，萬古哀心寄續騷。倬彼大賢猶蠖屈，矧予小技僅蟬號。竹林書在吾能讀，不厭千週更百遭。
次韻謝胡子游學正二首  其二 方回
泮宮分席佐邦侯，免使詩人諷不求。九轉定應能點鐵，一泓何可着吞舟。稍知今是山林晚，獨奈吾衰歲月流。徑欲爲君賦招隠，朝簪竊恐未容抽。
讀子游近詩復次前韻二首  其一 方回
江湖流輩互相高，刻楮摶沙漫自勞。孰肯剖腸湔垢滓，始能落筆近風騷。通疏障礙河東注，剔抉幽微鬼夜號。漢魏以來數人耳，曲須和寡始爲遭。
讀子游近詩復次前韻二首  其二 方回
射至於侯又中侯，盍求諸己勿人求。欲升海底珊瑚樹，不藉沙邊舴艋舟。急要瑳磨刪俚語，可容藻鑑徇常流。端能過我論茲事，一聽盆繅軋軋抽。
次韻汪以南閒居漫吟十首  其一 方回
恭惟天地心，物物息相禪。詩人卜豐年，生意寓雪霰。彼但言其消，譬夢幻泡電。癡憫狙公賦，忿斥蝸國戰。焉知往聖作，視世豈郵傳。嚮明贊化育，司牧必南面。寸丹對上穹，退以學自練。至其出爲物，遇暍忍不扇。吾目故未瞽，此道若有見。自養非所養，焉敢事荒燕。
次韻汪以南閒居漫吟十首  其二 方回
渴心望古人，無井可不鑿。但勤駑馬駕，定勝屠門嚼。長懷謫仙翁，英爽謝冥漠。茲山肯神遊，曷日旌𣄢落。惚恍琴高魚，飄摇子晉鶴。空餘泣鬼詩，光燄耿如昨。昇天人有分，換骨豈無藥。舐鼎化雞犬，此語君勿噱。讀書三萬卷，太白亦可學。
次韻汪以南閒居漫吟十首  其三 方回
采芑采于田，采芹采于水。豈弟君子心，作人豈異此。神農昔嘗藥，志在起人死。百聖一樂育，亦如嘗藥然。醫國得一士，億萬性命懸。詭誕王母桃，幻虛太華蓮。孰爲返魂草，足扶天地顛。嗟嗟燕昭王，海上求神仙。不務長爾國，徒欲長爾年。
次韻汪以南閒居漫吟十首  其四 方回
何人不骸骨，龍蟻共一朽。聖賢獨不死，天若顧之厚。太昊初畫卦，迄周興井柳。經制斯大備，中墜頼魯叟。立言棟綱常，萬古絕夷醜。荀揚猶微疵，晚出揭韓斗。力禦異端侮，聖門儼先後。末學能臻茲，身泯譽常有。
次韻汪以南閒居漫吟十首  其五 方回
晉季有詩人，忽如古伯夷。其人果爲誰，請讀淵明詩。同時顔謝流，望風悉披靡。東阡西陌間，黍稷何薿薿。烹葵酌濁醪，世味無復美。百萬呼盧公，枉爲寄奴死。漫仕心未安，託辭避郵史。自挽何謂亡，宇宙與終始。眷言塵纓客，試問滄浪水。
次韻汪以南閒居漫吟十首  其六 方回
夏葵時丹卉，秋菊培金蕤。曷不蓻菽粟，猶足療調饑。曰予心不然，求飽何黨之。傾日與傲霜，志定節不移。懷古睇此物，聊足慰我思。不見恩澤侯，崇侈事臺池。失勢一蹉跌，書堂荆棘滋。豈復有緋紫，走趨列賓墀。小圃異金谷，應無墜樓悲。
次韻汪以南閒居漫吟十首  其七 方回
占易用九六，初爻變乾坤。時當退且慎，復命歸厥根。渾天日夜轉，中星異旦昏。北辰儼不動，帝居華蓋尊。於人是爲心，君子嚴操存。肯受外物汩，澡擾摇精魂。皇澤甦旱暵，時雨翻天盆。敢不效微力，先後風雷奔。
次韻汪以南閒居漫吟十首  其八 方回
九關守虎豹，崇墉方言言。餒也自其分，秉耒耕荒原。江左瑜蓋輩，豈必賢虞翻。湯網無厄羽，文治無困麟。一物有疾痛，聖王視猶身。如何杏壇上，鳴鼓攻門人。材有善不善，大匠嚴選掄。所以獲麟筆，有秋斯有春。
次韻汪以南閒居漫吟十首  其九 方回
魚龍古仙翁，諸人頼私淑。五教紹虞敷，六藝極周郁。邦侯絕相知，異君大雅姿。胡欲撤臯比，不願爲人師。老我羽已鎩，棲此鷦鷯枝。君當上青雲，阿閣巢長離。
次韻汪以南閒居漫吟十首  其一○ 方回
億劫日月曜，萬古河江流。惟有人壽短，况不皆白頭。石火僅微吐，草露已遽收。下士惑齊物，祖述逍遥遊。說夢悔蟻國，悟空驚蜃樓。實踐我異是，鑽仰師尼丘。志學至從心，絕筆於春秋。相魯故匪泰，厄陳初何憂。比彭十不一，聘轍半九州。中道嘆不行，嘗欲乘桴浮。顔子夭窮巷，季路戕凶矛。是亦各有命，豈伊聖門羞。人生苟聞道，寒饑勝王侯。修身以俟死，言行無悔尤。寄語夜讀子，繼晷崇膏油。
力學 方回
力學衰猶進，治生晚不讎。操心元自定，忤俗果何由。塗抹餘千紙，浮沉等一漚。忍窮兼耐辱，失笑未包羞。
贈孫元京近以詩見示二首  其一 方回
道豈與身窮，相逢兩禿翁。高懷真悃悃，薄藝愧空空。同谷吟山雪，愚溪感候蟲。斯人何可作，尚獲見餘風。
贈孫元京近以詩見示二首  其二 方回
舉世無高見，斯文有正音。稍工仍要拙，寧古不爲今。末俗難容喙，空言苦用心。未妨全瘦勁，却恐太幽深。
送陸君重五首  其一 方回
胥謂真英妙，元來極老成。詩書裁簿領，忠厚勝聰明。熟料乾坤事，難窮九萬程。吾衰今已矣，公等付蒼生。
送陸君重五首  其二 方回
謂世無廉吏，吾猶見此人。政聲口碑在，陰德□□新。薄俗難開眼，亨途易致身。一清當百濁，端肯混光塵。
送陸君重五首  其三 方回
豈不亦分符，圭田廨宅無。一樓棲僦寓，百費仰家租。琴韻消長日，詩盟許老夫。用心自塵外，未覺與同途。
送陸君重五首  其四 方回
四寶堂空後，歸舟有底珍。唯將好山色，可語故鄉人。他日公能憶，吾邦俗尚淳。信難臧否遽，早覺是非真。
送陸君重五首  其五 方回
起伏難前定，行藏喜自由。足堪娛壽母，幸不乏先疇。酒具饒魚蟹，郊居少應酬。兩無慚事育，何用到壺頭。
病因飲致 方回
痰鎖封喉管，瘡釘突齒齦。猥勤無算爵，肯顧不貲身。未即容殂謝，徒令受楚辛。果能深避地，何敢妄尤人。
悔少作 方回
崛强輪囷謂絕奇，刮摩剔抉更多疑。彭門峻步勤除道，栗里高風晚得師。乃後容賒十年死，定應全廢一生詩。根柯直待如銅石，始是參天溜雨時。
入五月病二七日 方回
病已捐蒲酒，寒猶擁絮衣。形骸元自劣，氣候每相違。人死朝朝有，吾衰事事非。尪羸存喘息，聊復信天機。
生日病中 方回
偶復逢生旦，何知迫死期。老真難嚲病，貧實怕迎醫。自擬修埋誌，誰猶□壽詩。不應六旬叟，未減一分癡。
病稍愈戲書三十韻 方回
藥滓棄盛鉢，藥貼堆滿案。藥價殊不廉，藥效一何緩。身昔未病時，飲啖百無憚。一病半月餘，食味等土炭。晝睡反多夜，夕呻每徹旦。席硬骨加痛，衾垢膚轉汗。三更渴吻急，强起揭書幔。燈暈大如盆，故作紅碧爛。年今五十九，溘死詎足歎。先君抱幽憤，較茲減三算。杜梅兩詩老，聲價百代冠。享壽僅及此，官職亦云漫。又如同學生，何止夭閼半。中道或無成，萬事春凌泮。老我幸已多，苟脫兵火難。剝膚極朘削，餬口就退愞。造物屢見赦，得失互驚惋。未容遽朽腐，更遣足憂患。假如即不起，游魂去常榦。殮具無可陳，襄事孰與贊。二兒寓鄰州，兩月消息斷。何時捐別業，理舟抵歸岸。人生良艱哉，受此世緣絆。搶榆及摶風，各各憑羽翰。至靈可不如，外攻乏中捍。自非有仙骨，寧免寒暑鍛。彭殤終同途，顔跖匪殊貫。形凝靡不銷，氣聚會有散。達者悟斯理，盧胡一笑粲。排悶寫心謠，治命實非亂。
次韻趙達夫問疾 方回
煩君遣信問何如，霖雨無人叩陋居。孰信着綿當夏半，自驚伏枕已旬餘。百年未辦書傳後，一壑猶欣服返初。處約得衰更多病，從今誓與酒杯疏。
次韻趙達夫過訪 方回
無限溪山畫不如，特尋花竹到貧居。相迎具茗凉堂上，獨肯衝泥苦雨餘。伐病政思翻素問，論詩徒覺過黄初。脫然百脈俱甦醒，藥餌登時已可疏。
次前韻賦隠居二首  其一 方回
崑岡玉火脫焚如，萬事灰心此定居。今古真成一夢耳，行藏略算十年餘。曾微實譽歌來暮，豈可虛言賦遂初。邂逅乘車還戴笠，未妨多病故人疏。
次前韻賦隠居二首  其二 方回
舉世紛如自泊如，荒園僻巷閉門居。總干和鼎非吾事，啖茹燃萁不願餘。林下一聲蟬噪處，山間十日雨晴初。空階剩放苔痕長，始信先生屐齒疏。
斷酒半月餘 方回
毒手遭風伯，危機伏醉鄉。不成摩詰病，未悔次公狂。飲器質錢盡，酤壚添價昂。酒徒容改事，瓦碗茗芽香。
送陳正之三首  其一 方回
老筆文無害，升堂指顧間。才高心每恕，事遽色常閒。棋局消長晝，詩囊括好山。去時似來日，添得令名還。
送陳正之三首  其二 方回
婉畫循中道，廉名集美譽。直知能解事，元爲飽看書。用法何庸盡，頒條本自疏。酇侯端許繼，不問吐茵車。
送陳正之三首  其三 方回
昔在東原北，高唐一再行。金書儒廟壯，畫壁驛亭清。仕宦中年達，親知遠道迎。江南何處好，細話紫陽城。
夜雨 方回
樹與山同黑，聲喧瓦欲飛。雷行無蚓喙，電起更螢輝。小市收燈早，荒城擊柝稀。平生聽雨意，終恐壯心違。
驟雨 方回
道妙無生有，神凝氣孕形。爲誰膏草木，何物起雷霆。本質端能受，元功豈獨靈。老夫已枯槁，衰白肯新青。
連雨 方回
下潦多成疾，荒墟或告饑。夏寒幾閲月，晝晦動踰時。墜果全無味，新禾間欲萎。可能留少許，庚伏灑炎曦。
復雨 方回
鬰蒸終不解，白晝忽昏迷。樹暗全如暮，禽驚誤欲棲。銀絲斜翠壁，雪練墮青梯。壯觀何須數，茫茫后土泥。
怒雨 方回
今歲黄梅雨，龍公剩作威。雷抨山欲碎，風掣樹如飛。患濕憎泥屨，聞腥嘔垢衣。饑貓避誰屋，竟夜不能歸。
淫雨 方回
城撼濤聲上，山埋霧氣中。郊原成澤國，舟楫羨魚翁。浙右田應沒，巴西雪更融。斯民恐魚鼈，孰爲訴蒼穹。
苦雨 方回
苦雨何其久，山鄉化水鄉。月餘沈碓磑，天半起帆檣。孰不思神禹，疇能餉子桑。溺饑非己責，愁絕望朝陽。
久雨 方回
肺病兼脾病，葵花復槿花。閒猶常不樂，老欲更何加。客訝添新犬，童喧斷小蛇。窮居非得句，持底謝年華。
始晴至城東別墅二首  其一 方回
踰月黄梅雨，河流屢溢涯。蟻宮危智伯，螢燭困欒巴。忽喜迎初日，猶嫌見早霞。淡晴城外路，緩馬過荷花。
始晴至城東別墅二首  其二 方回
不堪一月雨，才得一朝晴。漲水聲猶悍，初蟬語未成。目專便曠野，身偶出荒城。無客仍無酒，林塘覺更清。
題牧牛小卷 方回
一童縱牛眠柳陰，一叟渡牛陂水深。此眠定無南柯夢，此渡不憂人鮓甕。蓑風笠雨開荒寒，是誰幻化生毫端。嘻其太平古天下，不然人牛兩奚暇。
紅雲亭即事五首  其一 方回
一行城外路，事事勝城中。是處稻爭綠，誰家蓮忽紅。深籬幽戶閉，小水暗渠通。獨坐謀詩句，何人識此翁。
紅雲亭即事五首  其二 方回
遊觀不在大，但取意疏恢。積雨欣初霽，閒人偶獨來。目隨新句轉，萍殿去鳬開。無酒勝於酒，移時再茗杯。
紅雲亭即事五首  其三 方回
三十餘年事，千紛復萬紜。戰塵飛白羽，花事夢紅雲。園契更爲主，州符閲幾君。池聲送今古，猶似舊時聞。
紅雲亭即事五首  其四 方回
江湖垂老死，天地忽風塵。豈不多華屋，何曾屬主人。此亭聊著眼，數口僅容身。雞犬桑麻裏，侯王愧小民。
紅雲亭即事五首  其五 方回
池塘通磵水，籬落護柴門。昔在承平日，誰知化育恩。艱危多死徙，僥倖或生存。予亦間關久，頻來憩此村。
水亭待孫元京遇之歸途 方回
獨向水亭坐，未聞詩友來。入城還偶遇，下馬與同迴。各已泥雙屨，終難致一杯。菰蒲偃微雨，忽見野蓮開。
屢至紅雲亭並苦無酒 方回
小閣虛窗手自推，碧池天凈鏡奩開。深涵樹影無風動，驟唼魚聲似雨來。六月今年全未熱，一詩吾輩易爲才。欲呼鄰友相酬唱，官禁何由致酒杯。
小樓 方回
乾坤今古事，盡在倚欄間。初上似登塔，忽高都見山。醉眸天共遠，吟思暮忘還。城市如巖壑，誰能共此閒。
州學遇劉元煇胡子游二首  其一 方回
五十年前幼學兒，讀書窗下此從師。前脩何限驚埋沒，往事無蹤隔亂離。蟬挾晚風穿故閣，蝸憑宿雨蛀殘碑。誰憐昔日垂髫友，白首相逢共賦詩。
州學遇劉元煇胡子游二首  其二 方回
小兒今忽六旬翁，尚憶無人鬼嘯風。三歲棘闈懸造化，兩時飯鼓老英雄。致身卿相談何易，責備春秋論亦公。磨滅山林心不愧，豈無窮者勝於通。
次韻感學事二首  其一 方回
風雩誰識舊童兒，法令今惟柱後師。刻棗誰書驚蕩盡，踏槐遺老嘆崩離。堂中授講亡高座，廡下題名剩續碑。奎壁不存齋舍改，端能爲泯少年詩。
次韻感學事二首  其二 方回
戰鼙驚倒白頭翁，慨想青衿舊日風。或厭三場爭小技，孰知一目網羣雄。虀鹽此地涵濡久，藻鑑他時賞拔公。松老槐顛異疇昔，定應窮極道還通。
東山廟 方回
靈跡從來擅勝遊，茲山亦復甲吾州。杉腰一殿懸金屋，雲脚千家聳畫樓。鐘鼓鄰僧新院宇，桑麻平世舊田疇。乾坤大數誰能問，生者聊存死即休。
送孫元京還講舍 方回
袖有銛鋒日夜磨，刻雕宇宙奈君何。俗談世念神山隔，人品詩評白眼多。大似石宮元子詠，更能銅斗孟生歌。暮年我亦詞華落，欲卜溪鄰買釣蓑。
題孫元京近詩 方回
後生如蝟總能詩，骨弱瞳昏俗不治。忽似再生蕭德藻，已應突過李之儀。掃紅紫陣觀黄落，懸萬千鈞繫一絲。精刮潔磨猶未已，直須陶謝與同時。
次韻贈道士汪庭芝二首  其一 方回
鳲鳩不遇豈非天，鬬穀於菟亦偶全。中野履霜寧怨命，通宵煮石且隨緣。此身幸是無還有，所學當令後勝前。肯復杏壇聞木鐸，可能蓬島問風船。
次韻贈道士汪庭芝二首  其二 方回
七葉衣冠尺五天，赤眉兵起竟誰全。備嘗庶孽流離□，□會仙真接引緣。身世萬端艱苦後，家門十載變更前。操持正要看帆柂，勿便誇爲到岸船。
次韻汪庭芝投贈 方回
魚龍仙派古來聞，南渡樞臣七世孫。幸不幸間身且隠，玄之玄處道常尊。惜閒剩讀真書傳，入靜時思舊戶門。送往恤孤尚留意，亦防公議恐無恩。
秋暑家多病者 方回
酷暑端何物，窮居值此辰。交秋六七月，連病兩三人。虛屈名醫至，深憐老子貧。婢慵吾亦愧，煮藥缺烏薪。
早起煮藥 方回
五更鐘已動，起步望中庭。東壁忽聞雨，西窗猶見星。□□燃小竈，汲水淨空瓶。兒子歸來好，年來乏使令。
歎笑 方回
意外無憂惱，予心豈厭貧。索錢紛債主，賒藥愧醫人。坐喪高標盡，時驚俗態新。殘書亦懶讀，滿架付埃塵。
七月十日有感 方回
十年前此日，視篆上嚴州。借服初金佩，峨冠尚黑頭。乾坤誰失馭，江海已橫流。保土雖無恙，忘家弗自謀。寒門驚瓦裂，癡子困萍浮。追憶危阽急，都忘屈辱羞。衆推真膽大，孰察暗眉愁。盜賊誅鋤定，租傭減閣優。民功差稍稍，己事太悠悠。綿薄稀儲峙，貪婪恣取求。冥懷隨命運，失意起冤讎。屢跋三關馬，更乘四瀆舟。長城青冢月，大漢黑山秋。甫息臺卿擔，空餘季子裘。解官終欠早，破産復奚尤。酹柏悲先壠，畦蔬偃故丘。信書無一得，負債有千憂。倒篋衣俱典，連床藥未瘳。不如窮百姓，何謂古諸侯。公論誰詩可，蓮花博士儔。
送曹鼎臣君鑄二首  其一 方回
上下房曹氏，嘗從譜系知。科名凡幾榜，家世例能詩。文獻風流在，才猷仕宦宜。速須旁郡祿，歸慰老親思。
送曹鼎臣君鑄二首  其二 方回
氣骨今年改，除綸定不難。勿言官職小，足庇戶門寒。楚雨禾猶綠，燕霜樹已丹。故人如見問，家尚寄嚴灘。
秋到 方回
秋到山居僻，貧無異味嘗。擘黄新栗嫩，炊白早秈香。漸減家人病，徐添夜氣凉。憑誰理荒穢，籬落菊苗長。
凉夜 方回
掛屋星河淡，環窗草樹幽。燈昏天欲雨，簟冷夜初秋。尚覺孤身健，能忘滿腹憂。去年田事薄，猶復有微收。
無物 方回
一屋無他物，荒山此僻居。小兒差類我，老馬最憐渠。久絕樽中酒，空堆架上書。頑軀猶不死，晚節竟何如。
憩老 方回
憩老千山裏，投閒五載餘。直令艱日糴，何用戀鄉居。白傅欲賣宅，虞卿空著書。秋園菊籬好，荒草欠人鋤。
觀食嘆 方回
里巷有窮叟，頹屋僅四壁。晨出暮乃歸，升合頼筋力。何能致大嚼，所具但糲食。上以飫老妻，下以毓子息。每飯焉得飽，醯醤或弗給。懽然咀啖間，相對無戚色。誰家粗祿仕，粱肉頗豐殖。至親本不多，辛苦養奴客。雕盤割玉脂，香甑淅珠粒。精腶及美糗，俊味豈易得。大姬挾怨怒，不舉至日昃。小婢亦仰面，屏置若棄擲。政爾萬金重，不作一錢直。主人敢興問，翠眉愈煩嘖。乃知鐘鼎門，庖宰刀机赤。不如□□底，破鐺煮蕎稷。
老馬行 方回
十年何啻騎千馬，望風此馬甘爲下。老夫與爾共艱難，定非苟且相逢者。憶昔專城鬢欲霜，宇宙茫茫成戰場。指呼壯士斬羣賊，蹀躞濺血霑靴裳。廄中始與駑駘列，夜夜向風嘶曉月。咆哮跳躑不受鞍，獨我乘之心妥帖。韓幹曹霸畫圖同，耳小胸開蹄踣鐵。吳隄朝望海門潮，薊門暮踏燕山雪。黄雲衰草出長城，碧眼虬髯逢者驚。百人走驛落喘汗，力追不及猶緩行。痛飲爛醉仍宵征，了無傾側肩輿平。髪雕齒鈍兩衰暮，重到江南如隔生。我閒解官甘寂寞，爾病良醫頻灌烙。去年西湖往探梅，雅稱是翁俱矍鑠。陌上誰家年少郎，千金美妾規紫光。謹營芻豆尚努力，永伴殘年田子方。
編續集戲書 方回
朝衣已當酒家錢，更賣山中二頃田。盡聽小姬辭別院，單留老馬伴殘年。假令埋骨終無地，斷許知心獨有天。一事差强今晚輩，桐江續集又千篇。
隠者 方回
土木形骸八尺身，碧眸如電氣如神。笑拈草化燒金藥，狂折花簪漉酒巾。百萬生靈枯冢骨，三千世界戰場塵。□□生死閑中看，聞說蓬萊淺又新。
閒居 方回
疊嶂層巒畫不如，雖貧未死比閒居。舊移一紀桐初大，重種三年竹尚疏。定借厄窮延老壽，敢禁桀黠笑癡愚。鄰家夜夜誰吹笛，每輟燈前數葉書。
登屋東山作 方回
我生篾拘束，萍梗墮游宦。遲暮齒髪落，歸來歲已晏。□□一紀前，罷官避讒訕。故人爲買地，誅茅偃巖澗。忍饑苦不堅，浪出蹈憂患。繆遭千騎擁，動閲萬甲擐。亦嘗排九閶，稍納小臣諫。途窮事已去，運盡淚空潸。狼虎恣吞噬，鬼蜮肆褻嫚。豈料全性命，復此蒔葵莧。壞屋如敝衣，隨意補破綻。北簷著馬槽，南牆葺羊棧。東山一何高，癖習喜登覸。荒蹊乏耘丁，褰裳現{骨夋}骭。百谷鎖密霧，秋陽一除鏟。聚落草樹分，耕畬岡陂間。凄其寒事迫，天意欲過雁。藴隆茲可慮，旨蓄焉所辦。曰予本窶士，枯淡少小慣。但恐涸轍魚，生望絕罩汕。貲用儻粗給，終老寄衰慢。不然棄去之，七澤釣葭薍。蛟龍無定宅，麒麟不受豢。瞇目埃堁兒，孰能判真贋。
讀放翁詩作 方回
放翁六十二，起家守嚴陵。三稔即祗召，禮闈直青綾。虛翁四十九，外補當兵興。七稔始受代，萬死脫怨憎。放翁□□豪，决起天池鵬。短章異大篇，往往蛟龍騰。虛翁亦嗜詩，瘦骨枯峻嶒。欲和郡中作，百冗嗟弗能。曩讀劍南集，幾夜挑孤燈。今茲一再讀，憤氣填我膺。公昔承平日，從容泥軾憑。嘯詠遍泉石，醉樂多賓朋。而我值變故，禍患來相仍。撚鬚意少暇，曉夕惟戰兢。拙稿千取百，秋暮號蟬蠅。仰望子陸子，絕意天階升。忽夢一老仙，電眸齒如冰。手執玉如意，坐控琴高鯪。指麾若講授，揖我謂我譍。大道有壇陛，所□□級登。汝年故未耄，亢健侔霜鷹。乞汝九萬牋，但勤攻剡藤。異日大羅天，後車許汝乘。西風蕭蕭凉，桐江碧澄澄。祕訣隠丹崖，古刻刓蒼稜。萬重雲霧間，往問南山僧。
得老 方回
方腴前臑與同甘，茄瓠朝朝滿菜籃。萬馬昔從行漠北，一蓑今得老江南。將軍夜度彈箏峽，處士秋棲掛篰巖。予奪喜嗔兩堪笑，暮三何必勝朝三。
次韻張慵庵觀予奕棋 方回
與牧豬奴可不同，嗟予老矣尚心童。戲拈玉子鳴飛雹，良喜青裾駐織葱。浪設機關何所益，僅存邊角未爲雄。小鬟有着能相恕，冷被傍人笑此翁。
秋風 方回
剩喜秋風起，空庭老樹間。夜凉瞻北斗，晨爽對南山。□□黄花近，今年白羽閒。未妨缺耕斂，尚覺老軀頑。
寄康慶之錢塘二首  其一 方回
奕品深參古爛柯，筆蹤傍出舊臨河。詩成不覺千篇易，書讀曾踰萬卷多。壯士玉關汗血馬，美人南國採蓮歌。俊遊奇觀平生事，將相其如此老何。
寄康慶之錢塘二首  其二 方回
暮年生計乏從容，六秩臨頭萬事慵。官酒河豚如有毒，故姬秋燕已無蹤。往來迎送猶多事，俯仰炎凉竟少悰。獨□已知心欲去，西湖同賞木芙蓉。
估客樂 方回
爲吏受賕嬰木索，漢相忽遭東市斮。不如估客取邪贏，居貨罔人人不覺。布素寒儒守鄉學，夜夜孤燈同寂寞。不如估客醉名倡，百萬呼盧投六博。估客樂哉真復樂，大舶飛山走城郭。珊瑚未數綠珠樓，家僮多似臨邛卓。十牛之車三百車，雪象紅牙水犀角。養犬喂肉睡氈毯，馬廄馿槽亦丹臒。生不羨鳳凰池，死不愛麒麟閣，估客樂哉真復樂。邇來六月錢塘潮，一估傳呼千估愕。大風來自度朔山，吹倒岷峨舞衡嶽。一江一日殞千艘，四海五湖可隃度。諸寶下輸龍王宮，鰕蟹龜黿恣吞嚼。人言估客樂，估客有時也不樂。百年計較千年心，不禁一日風濤惡。
六十吟五首  其一 方回
六十衰年萬事嘗，西風迴首戰爭場。科名官職俱虛幻，學問文章總廢忘。死見幾人饒酷毒，生憐此老尚昂藏。故應許似籬邊菊，百種花殘獨傲霜。
六十吟五首  其二 方回
六十曰耆七十稀，西山能有幾□□。賓鴻蟄燕秋如故，朗月清風事總非。美酒難求周九鼎，麗人多僣管三歸。衰榮顛倒知何意，草上誰家露不晞。
六十吟五首  其三 方回
開歲當爲耳順翁，知非又過十秋風。尚多兒女婚姻□，□使田園伏臘空。迎菊作詩先自喜，設茶當酒未爲窮。頑軀定不緣愁死，縱死還如不死同。
六十吟五首  其四 方回
三十年將一世論，繆悠兩世見兒孫。紛紜往事皆如夢，漫浪虛名獨許存。蚤遣候蟲憂敝絮，懸知壽客笑空樽。徑蕪階葉無人掃，卧聽秋風晝掩門。
六十吟五首  其五 方回
晝暑微遒暮已凉，中秋近□更重陽。少時痛飲不勝樂，老病積憂無此狂。歲六十翁扶藥餌，家三百指望裘裳。空庭月側荒山悄，起望星河夜慨慷。
覽古五首  其一 方回
人有好與惡，造化無頗偏。種穀匪種稗，稗實在穀先。謂天不佑惡，細察似不然。麟鳳世罕識，蛇虎動百千。泗水兩師生，萬古大聖賢。瓢飲短命死，絕糧陳蔡間。雍徹柄魯政，膾肝延天年。氣運苟如此，周衰何足言。
覽古五首  其二 方回
讀書以脩身，末惟利之漁。夏侯詫拾芥，桓榮陳其車。初學瞇訓詁，利心已炎如。爲吏未識字，嗜賄不顧軀。青青陵陂麥，歌聲何舒舒。金椎勿造次，恐傷口中珠。豈不事詩禮，所爲乃凶渠。用世率此輩，生靈夫何辜。
覽古五首  其三 方回
父子具曰聖，相謂爲仲尼。獨於春秋學，盲心無能稽。僻說竺老滓，苛政斯鞅靡。神天有弗察，大柄斯人尸。典午起九死，衆鬼宗魔師。紫宮坐張楚，赤縣生劉齊。鏐帥豈辦□，□阜實召之。至今二百年，遺禍殃蒸黎。
覽古五首  其四 方回
賢者儻畏死，世論終不公。古若不置死，何藉誅妖凶。荆舒底姦鬼，廟食丘軻同。舉世知其非，囁嚅不敢攻。著書斥日錄，獨一陳了翁。禍至裂宇宙，板蕩中原空。筆削討厥罪，乃在乾淳中。我讀四朝史，方知天聽聰。
覽古五首  其五 方回
六經樂故亡，三禮復不完。名數頗舛剌，或亦疑同官。易詩書春秋，論孟庸學篇。彌縫救破斷，誰實心斯傳。始以營道翁，終之紫陽仙。堂堂七君子，如日常在天。有暮必有旦，豈無來者賢。大匠一朝作，繩墨其拾旃。
北珠怨 方回
北方有奇蚌，産珠紅晶熒。天鵝腹中物，萬仞翔冥冥。此貪孰能致，俊鷹海東青。鈎戟爲爪喙，利刀以爲翎。採之肅慎氏，扶桑隔滄溟。無厭耶律家，苛取不暫停。中夏得此珠，艷飾生芳馨。遼人貿此珠，易寶銜□軿。東夷此爲恨，耻罍嗟罄瓶。渡兵鴨綠水，犁掃黄龍庭。夾山一以滅，河朔無鎖扃。幽燕及淮江，赤地戰血腥。徒以一珠故，百億殃生靈。兩國失宗社，萬乘棲囚囹。旅獒戒異物，聖人存爲經。徒以一珠故，天地生蟲螟。此事有本原，貛郎柄熙寧。力行商君法，詭勒燕然銘。延致衆姦鬼，壞敗先朝廷。焉得致渠魁，轘裂具五刑。鍾山有遺瘞，漾之江中泠。我作北珠怨，哀歌誰忍聽。
戲詠老農觀稻以秋字爲韻  其一 方回
扶杖行阡陌，秔秈極望秋。兒孫邀按視，父宿聽分抽。村佃同黄馘，山妻對白頭。負禾難努力，拾穗尚明眸。糞薄嫌苗瘠，耘遲訝草留。後生無乃懶，今歲更奚尤。糴價先朝賤，租期舊尹優。邇來非昔比，誰復爲儂憂。路遠筋骸倦，風凉咳唾稠。採壺炊破甑，啖茹薦新篘。一飯都能幾，三杯即告休。堆場喧鳥雀，隘巷集羊牛。幼稚茅茨候，驩呼果栗求。雖無玉鳩賜，端勝富民侯。
戲詠老農觀稻以秋字爲韻  其二 方回
久無筋力荷鉏耰，坐閲千畦䆉稏秋。又喜黄雲今滿眼，不知白雪已盈頭。丁寧幼稚頻驅雀，約敕比鄰遠放牛。及早兒孫了租稅，頹齡一飽更何憂。
夜起有感 方回
古人所願爲，莫若言事官。前後五百輩，風節何索然。士所甚榮者，草詔登金鑾。繆妄或預選，文章何足傳。又如相人國，操秉中書權。姦邪雜庸懦，覆餗鼎實顛。代天分百工，設此三要職。我雖幸登名，三不踐其一。嘗叨臺諫命，大臣陰見柅。擊搏非所能，甘受一麾斥。于時已潰亂，竟不保宗祏。論罪誅枯𩨨，孰可付史筆。星河夜西流，看天徒嘆息。
聞笛歎 方回
讀書夜倦燈影暗，屋外笛聲何處來。鄰翁吹笛意本樂，聞笛如我心何哀。如說生離苦，天涯海角無由迴。又如訴死別，委骨黄壤埋蒿萊。失身羈婦過昭君冢，僨軍老將上李陵臺，東坡澹庵惠州新州更海外。經義字說蠱場屋，格天之閣高崔嵬。元祐太母地下負廢立之謗，昭慈再廢入道冷屋扃荒苔。濟陽一去飲霅水，不得其死二十七年，老姦擅位汙公台。分明歷歷道此事，使我顔色黯然如死灰。豈止山陽向秀感，徒爲嵇呂二子空徘徊。平生不識音與律，但喜樂工奏曲作技傾金罍。不謂今夕此何夕，江淹別恨二賦盡到眼，玉川子涕泗蝦蟆食月萬古不可開。鐵腸石肺百雜碎，驚魘不顧閨中孩。壁下偶有酒，顧謂斟一杯。一杯薄酒何足禦此大憤怨，不如愚無知者酣卧鼻息長如雷。須臾笛聲寂無有，出視空庭但星斗。
令狐信芳招飲天慶呈張文煥 方回
仲秋久不雨，殘暑氣猶鬰。晝夢化飛鴻，青冥脫羅罻。果有叩門者，嘉招爲湔祓。林下見高人，杯中得佳物。世故萬不平，如利劍一刜。何况詩家流，談鋒出奇倔。味同本道合，心敬匪貌屈。維茲古琳宮，巋然金碧屹。生雲石巑岏，蔭日樹蓊蔚。更有竹萬竿，風梢互披拂。黄冠作何行，享此傲簪紱。吾儕許借景，仙意亦彷彿。其徒傳異書，昇空白日歘。腐儒早知命，靈丹未甘乞。座間亦有賦，腸枯語言吃。崖根茗泉深，尚留一再掘。
同張文煥過吳式賢二十六韻 方回
退居乏晤語，蒿萊翳荆扉。闉闍一以出，秋色饒清輝。東魯有名士，勳庸厭常旂。歡言撥簿領，宿約尋郊圻。小輿信自逸，寧知勞者唏。遐眺豁蒙蔽，未若聯鞍鞿。淪漪涉淺瀨，杳窕穿晴霏。西成禾稼熟，南賓鴻雁飛。歲晏苦不樂，來日□已希。懷人况有願，渴心奉容徽。丘園隠君子，結佩紉芳菲。恬養足道氣，悟悅通禪機。渠石轉流水，築埭臨彎崎。檉櫸蔭書艇，芰荷環釣磯。復有蘆葦叢，江湖思依依。起予一襟風，萬有浮埃微。設禮古俎豆，執事儒冠衣。兒姪亦敬客，走趨色無違。緬懷十年前，傑閣何巍巍。幻境值革故，高蹤甘遯肥。利達被鼎貴，朝露終易晞。孰能保令名，百世無評譏。莊叟適游濠，曾生傲浴沂。俯仰宇宙間，此會應復稀。邃剎玩奇刻，喬林媚餘暉。冥冥塵外心，澹然暮忘歸。
訪吳式賢歸賦詩復以未用韻成篇如前數 方回
秋仲已數晨，殘暑饕餘威。兩旬赫斯旱，歲事將告饑。五穀既不熟，百卉亦具腓。白露輟救田，巫祝絕禱祈。泱漭原野間，行行策征騑。所至問父老，最苦螟與蜚。官府發令寬，疲甿猶庶幾。奈何迫賦役，有弦終無韋。初筮或金紫，不復先綠緋。牛羊爲求芻，今乃如獵圍。戚籲良易察，厥病不在厞。適我故友家，美奐思如翬。謂言綠林輩，秉畀灰炎煇。別墅今尚佳，細故未足欷。明窗可教子，辛苦出螢幃。地出禁酒界，煮魚刲豪豨。飣果燦□棗，芼羹芬藿薇。老衰感嘉意，滿斟餘十揮。繆忝五年長，一命先登畿。三益夙好在，萬事危途非。此來聽所談，字字侔珠璣。終當簉鳳沼，否亦齒虎闈。民瘼熟覽采，一一牋斧扆。何乃懷其寶，不受良工睎。昔□更四稔，泮水擷藻芹。晚節豈倦遊，故託左臂痱。
再簡吳式賢 方回
郊居縱復遠康莊，如許詩名許遁藏。有客遠來期識面，不吾遐棄例登堂。眼高心遠乾坤窄，樹密泉深上下凉。誰與圖成後三笑，陶巾底用間緇黄。
遇李尊師 方回
東城焉所適，有此松下風。更有竹萬計，連山翠如葱。長廊無人白日靜，古壇高殿秋陰中。雲房鎖扃簾幔捲，久乃忽遇星冠翁。一笑呼茗茗立具，坐對井邊驤首龍。五十餘年閲此畫，偶許後死頻過從。疇昔共飲徒，十不見八九。昇天豈其然，冢骨今定朽。老夫起立意欲去，尊師顧謂已溫酒。人生一刻快意難，何幸有酒澆此口。屢勸不容遽上馬，上馬出門却回首。
秋日 方回
盡日秋園掩竹扉，小堂臨砌坐斜暉。有心覓句無心得，畦叟澆花蚱蜢飛。
探菊二首  其一 方回
秋旱今年冷意乖，將無斷送老生涯。山田百穀俱焦槁，一雨何妨爲菊花。
探菊二首  其二 方回
心最憐渠旱菊苗，蕊青如粟間如椒。小勞汲井何妨事，有酒吾當着酒澆。
中秋前夕三首  其一 方回
中秋無酒定醒然，清賞今宵月已圓。喜我小兒才五歲，猶能倚戶望高天。
中秋前夕三首  其二 方回
稍穿疏樹殘光碎，徐碾晴空素艷流。交過子時是明日，攙先半夜賞中秋。
中秋前夕三首  其三 方回
山頭月到天心小，林下秋生夜半寒。不待明朝已三五，四更仍續五更看。
中秋夜有客携酒 方回
中秋謂無酒，忽有携酒者。聯翩二三客，柴門繫嘶馬。膨脝兩大甕，待月列堂下。空庭碧天闊，秋色極瀟灑。皓魄初未出，稍覺雲暗野。須臾冰團掛，細字可讀寫。琵琶撥旁行，此曲豈和寡。村伎雜南北，焉有容色冶。老夫但滿飲，不復記杯斝。嘲詼頗惡劇，罰籌不吾拾。自從歷喪亂，萬事付苟且。應接日紛糅，口耳似聾啞。久旱百穀死，心望時雨瀉。雖逢芳醑溢，更著纖指把。丈夫忽有念，外物皆土苴。客去欲夜半，一笑真醉也。
社前一日用中秋夜未盡韻 方回
清晨視園樹，槁葉脫梧檟。鄰家餽彘肉，里巷作秋社。報賽有故常，民俗其敢罷。勾龍得無羞，土毛旱欲赭。貧家節□常，素不徼福嘏。又况禁酒嚴，罄室覆老瓦。兩男隔鄰郡，久未泛歸槎。小兒及二女，嬉戲粗婭姹。叫啼索梨栗，短裳或露骻。乃翁老鈍極，久困讒口哆。下體毒痔漏，中脘痼癥瘕。舂秫裹青箬，杵臼亦旋假。意以娛幼稚，鮮歡類炙輠。東牆掘小池，南榮續前厦。明旦宜鳩匠，窘局笑窮𥦛。排悶賦此作，鄙俚愧不雅。
八月十八社不雨得酒 方回
近社當有雨，至是終無之。家貧久無酒，忽有社酒持。萬事不可料，人生難前知。窮山旱已甚，園草日就萎。重九倏復近，睠焉顧東籬。稼穡不我與，灌此青蕊枝。幽賞心所寄，曾不憂朝饑。果茹愧云鮮，聊茲撫幼兒。扁舟欲有適，矯首空遐思。
社後己未始雨酒邊書 方回
今年五月梅，晝夜雨不止。及茲七八月，一旱乃如此。古言了無驗，社公飲舊水。豈其世俗移，難復論常理。里門分內竟，誰記戊與己。詰朝始霢霂，漸作霈然喜。破靴行荒園，沙泥濡足指。蕉扇戴頭歸，聲類釣蓬底。有田穀不登，無田吾何耻。荷鋤蒔蔬者，告謂土潤咫。芙蓉一二開，紅蓼亂紛委。木落樓閣出，風物甚清美。偶茲樽酒具，小醉亦可爾。土木愚頑姿，頹然隠吟几。天地萬古悠，微軀一稊蟻。區區曷足云，後當知此士。
社後復晴 方回
無租猶欲望豐年，豈不差於酤糴便。浪說歲星守南斗，略微社雨潤秋田。異哉古語俱難信，老矣餘生益自憐。已近重陽更晴旱，潘郎佳句亦虛傳。
小園 方回
累土爲臺就浚池，小園聊爾寄娛嬉。栽花誰覺似貧戶，煮菜自量無厭時。月下秋聲長不寐，水中樹影最宜詩。客來客去頻歡喜，祇爲能饒一着棋。
擬詠貧士七首  其一 方回
陶漁起畎畝，在野賢無遺。世豈有貧士，貧民且無之。鰥寡不敢侮，俊乂斯可知。末季尚貪慾，高位多窮奇。有如元愷者，豈不寒與饑。寒饑士之常，蒼生良足悲。
擬詠貧士七首  其二 方回
生不逢堯舜，夜歌齊國門。短布適至骭，顧此何足言。得無慕反坫，頗欲致飽溫。區區霸者佐，治躬乏本原。易地可禹稷，獨許陋巷顔。管卑况彼寧，人品當爾論。
擬詠貧士七首  其三 方回
周公昔下士，一飯不遑餐。四海頌聲作，白屋無復寒。三家柄魯國，陽虎盜嶼璠。曾原二三子，忍饑依杏壇。士當察時命，固窮心所安。何至挾長鋏，特爲無魚彈。
擬詠貧士七首  其四 方回
昔在馮敬通，晚節極窮困。豈不嘗專城，肥遯故無悶。如何彼江生，賦此以爲恨。政坐不能隠，揣謂意有怨。與世一不合，心迹當兩遠。豈容近市朝，尚與俗物溷。
擬詠貧士七首  其五 方回
堂堂孔北海，不憂樽酒空。一旦坐口語，老瞞不見容。危行言未遜，難保明哲躬。虞翻落日南，管寧老遼東。事至於此極，豈願飄孤蓬。所以焦先者，愧處蝸廬中。
擬詠貧士七首  其六 方回
少陵走西蜀，坡仙謫羅浮。暗與淵明合，九日無新篘。兒曹處此境，四顧定復愁。惟此三老翁，浩然無所憂。作詩配日月，萬古長空流。寄謝酩酊子，詎識黄花秋。
擬詠貧士七首  其七 方回
龔夬坐何罪，持扇行覓錢。唐意介之孫，忍餓死空山。我嘗讀史冊，悵望南渡前。似茲良亦多，晚輩未可姍。此責有所歸，冠裳天地顛。禍至崩杞國，彼悔其奚言。
九日無酒 方回
陶杜休官窘可知，更憐坡老惠州時。三人九日俱無酒，一笑千年各有詩。我輩固窮生事拙，今秋慳雨菊花遲。典衣不辦杯中物，空嗅青英有所思。
九日烹二雞終不得酒 方回
長女近歸寧，念母省所患。臨別無可烹，僅餘一老雁。茲辰遂重九，空庖絕芻豢。伏雌劣足膳，時醪靡由辦。平生萬卷腸，半世飫藜莧。中嘗長軍府，豈不讌集慣。晚年畏禍機，棄官老林澗。賣書輟架籤，典衣解袍襻。佳節無一錢，終不羨朽貫。瓶罄何耻爲，更用奴隸訕。但甘顔樂瓢，宜免周誓轘。粲粲東籬英，聊與歲同晏。
九日用淵明韻二首  其一 方回
窮山豈有節，疲氓不聊生。比戶迫凍餒，九日存空名。旦視觜參中，斗極南北明。知我乏機杼，促織亦銷聲。昔健酒易得，痛飲倚妙齡。焉知齒髪暮，壺盡無可傾。寒英粲荒圃，槁葉鏗前榮。堅忍驗學力，乖離悵時情。死也諒不磨，可惜百無成。
九日用淵明韻二首  其二 方回
淵明謝督郵，猶有金石交。故人篤古誼，未隨霜葉彫。把菊東籬下，氣與南山高。顔生忽至止，雙鳳鳴青霄。我誓死巖穴，甕灌詎云勞。奈何今年秋，一旱川原焦。酒錢蔑由致，擬坡聊和陶。索寞世所賤，由來非一朝。
復記乙酉重九 方回
無酒無錢不可賒，窮居猶勝走天涯。晴軒小圃籬門掩，時有人來覓菊花。
送汪以南教授  其一 方回
郡文學掾未宜卑，四七元勳所願爲。歸興忽如憶鱸鱠，閒心肯復戀臯比。鄭虔粱肉非無分，薛令桑榆竟自奇。想見田園有餘樂，時能寄我和陶詩。
送汪以南教授  其二 方回
未至無氈坐客寒，興闌自欲早休官。新下澤車款段馬，舊逢掖衣章甫冠。冷看群飛終可愕，真能勇退豈爲難。人生底是閒居好，心穩神清夢亦安。
送汪以南教授  其三 方回
獨冷儒官亦獨清，前賢補處詎云輕。後山三任入東觀，脩水七年留北京。底用過多求美宦，自應垂後保香名。贈言我竟無堪說，笑指籬邊秋菊英。
次韻汪以南歸途見寄 方回
身輕更覺馬蹄輕，倦聽昕堂講鼓聲。示病早能效摩詰，賦歸真復繼淵明。食租近郭膏腴足，卜築依山爽塏成。疾寄新詩似憐我，棄田捐宅不聊生。
村路有呼予老朝奉者 方回
真公真相自難誣，非相非公亦好諛。誰忽謂予老朝奉，心知不是贋稱呼。
王干三嶺 方回
澄練平臯水屈盤，青蒼松櫟擁峰巒。霜晴村落全如畫，一見都忘上嶺難。
戲詠昌化縣土風二首  其一 方回
闊衣男子荷薪樵，癭頸婦人昂髻髫。巨石塞途饒犖確，荒村扃戶故蕭條。水風騷屑雨非雨，溪澗複重橋復橋。授粲割鮮何敢望，尚無漓酒與儂澆。
戲詠昌化縣土風二首  其二 方回
富有大山無廣川，積多冢樹少炊烟。絕奇車盤嶺上石，稍闊走馬平東田。竹筐曬穀爭晴日，瓦甕淹虀及凍天。未信蘇湖萬頃室，數家蕎穄樹頭懸。
三貪嘆 方回
十月蛇當蟄，錦文遨道邊。碎首斃農梃，人蛇胡不然。鼠竊不以夜，腐尸供鴟鳶。白晝自掇禍，人鼠宜戒旃。猛豹落檻穽，割皮充席氈。人中亦有豹，勿恃多金錢。蛇鼠喻官吏，豹以喻將焉。三貪逭天誅，聽此三嘆篇。
村女 方回
青荷葉傘茜裙紅，隨母歸寧省外翁。莫笑梳裝未京樣，兵餘猶見太平風。
下營曉行二首  其一 方回
霜鍥駝裘耳欲冰，誰家先我已宵興。道傍籬落遮叢篠，隔火熒熒見一燈。
下營曉行二首  其二 方回
月淡雲濃弄曉晴，草中白處路微明。垂鞭緩轡十餘里，始聽鳴雞第一聲。
行於潜縣南田中 方回
曾躡危橋入縣行，蕭然無處覓詩情。不如涉淺田南過，天目山長一抹橫。
燥溪曉行 方回
旅宿殊難穩，宵征敢告勞。三聲雞未動，五丈月猶高。險路紆羸馬，寒飈穴敝袍。枯林影中過，恐或有梅梢。
過畫龍天始明 方回
落月猶餘彩，荒村已幾過。店明燈透壁，石響馬升坡。起早寒多嗽，忘勞暗自歌。老夫亦小憩，霜重手頻呵。
丁橋曉行 方回
苕水無聲鏡面光，漁家孤艇泊中央。十幅生綃誰畫得，一輪斜月一篷霜。
贈地里周國祥 方回
存衛府勳有是事，下婢子品斯何心。多少幽明不平處，煩君端試指南針。
再贈周國祥言相 方回
紛紛世上少全人，鶴睫分光照始真。李相頭顱君莫笑，神仙猶現羽禽身。
贈五星梅獬孫 方回
運極螟蛉紹雀兒，太平早有竇郎知。市門屠販規溫飽，何足煩君子細推。
晚登湧金門城望湖 方回
烟昏日落更誰知，四十流年一餉時。水次梅花應獨笑，城頭老子尚能詩。畫船綠幕今如夢，雪鬢蒼顔只自悲。淡抹濃粧有餘態，西施終是老西施。
次韻酬郝潤甫二首  其一 方回
與君山澤兩臞仙，浪走塵埃汩市廛。老貌相逢今又別，餘生更覺不如前。孰追赤制春秋筆，稍悟黄庭內外篇。俯仰此心了無愧，冷看舉世售梔鞭。
次韻酬郝潤甫二首  其二 方回
幸君三復甫田詩，髀肉空消萬里馳。直與羣飛爭勇往，可能小退入深思。古人未必成功易，智士寧無見事遲。海闊天長一翹想，摶鵬豈料竟低垂。
喜趙賓暘至次韻舟行二首  其一 方回
別後生涯兩更微，裹糧東路是耶非。我才疋馬荒山出，公亦輕帆下水飛。市酤未成投轄飲，閒枰聊解爛柯圍。會須一騁吳山目，同上嚴家九隴磯。
喜趙賓暘至次韻舟行二首  其二 方回
憶泛桐江水，真成照膽清。熟知漁父樂，恨乏釣船輕。身老不重少，潮平還復生。誰能似沙鳥，興廢了無情。
題陸君雁鷺圖 方回
菰米飄香白小肥，汀鴻沙鷺狎晴暉。太湖天接吳松闊，莫近能言鴨畔飛。
次韻賓暘令郎見示二首  其一 方回
盛名從昔起寒微，逆旅蕭條未必非。政可夜樓觀月落，不應曉枕歎霜飛。妙年振鬣思千里，他日干霄會百圍。通介隨時有中道，稍容衰老擅漁磯。
次韻賓暘令郎見示二首  其二 方回
老我泥塗久，郎君玉雪清。百年雙鬢謝，一醉萬緣輕。孰肯延枚叟，端難少賈生。脩程未可料，聊此慰詩情。
湧金門城望五首  其一 方回
蕭條垂柳映枯荷，金碧樓空水鳥過。略剩繁華猶好在，細看冷淡奈愁何。遥知堤上遊人少，漸覺城中空地多。迴首太平三百載，錢王納土免干戈。
湧金門城望五首  其二 方回
左看城闕右看湖，輾翠蹄紅路欲蕪。君子頗聞梁上有，麗人何至水邊無。他時公論誰良史，往日虛名幾腐儒。地下西施應冷笑，不緣紅粉解亡吳。
湧金門城望五首  其三 方回
天迴地轉事雲輪，湖葑山榛色漸陳。墜珥遺鈿如隔世，欹樓傾榭最愁人。一錢物變千錢直，十戶民驚九戶貧。猶有沙河塘上路，賣花聲作舊時春。
湧金門城望五首  其四 方回
曾向西湖醉寫詩，衰年六十嘆飈馳。一毫無補承平世，萬事俱非老死時。三竺禪窗猿已化，八梅吟冢鶴應悲。花穠月艷今如夢，卧聽長橋笛夜吹。
湧金門城望五首  其五 方回
風入松詞萬口傳，翻成餘恨寄湖煙。難尋舊夢花陰地，剩放新愁雪意天。戰罷閒堤眠老馬，宴稀荒港泊空船。此心擬欲爲僧去，政恐袈裟未慣穿。
趙賓暘唐師善見和湧金城望次韻五首  其一 方回
猶存徑菊已無荷，城上霜風疋馬過。廝養前行疑叵可，徼巡側睨暗誰何。感時詩客推敲苦，逃俗編氓剃落多。祇爲湖山豢佳麗，水犀十萬競投戈。
趙賓暘唐師善見和湧金城望次韻五首  其二 方回
頹城磚甓墮平湖，禁籞彫殘故苑蕪。戚畹換班言肯用，邊庭入相事應無。福威玉食欺孤主，詩禮金椎黨盜儒。喪亂誰憐杜陵老，嬌兒短褐倒天吳。
趙賓暘唐師善見和湧金城望次韻五首  其三 方回
玉斧難脩舊月輪，淒凉沙鳥犯鈎陳。總因燕頷多庸將，却誤蛾眉事別人。一紀于今兵粗定，四民莫若士猶貧。酒壚高李能同醉，老眼昏花暫覺春。
趙賓暘唐師善見和湧金城望次韻五首  其四 方回
主人携妓我題詩，三十年如一瞬馳。尚想泊船行馬處，不殊衝雪探梅時。相君已抱犧牛悔，京兆空餘鵩鳥悲。誰會此懷同向秀，夜鄰橫玉起孤吹。
趙賓暘唐師善見和湧金城望次韻五首  其五 方回
臚唱曾叨殿上傳，末班遥望御爐煙。貂蟬公不施霖雨，蟣虱臣能補漏天。羞見稗官成野史，懶携草具問湖船。舊街燈火元宵近，無復遨頭夜市穿。
次韻謝曹之才見贈 方回
崦嵫苒苒迫斜暉，夢斷銘功十二旂。鄰曲過從穿不借，故鄉書問寄當歸。固窮敢向中途悔，小隠無令始願違。萬境皆空心已死，霑泥落絮肯重飛。
寓樓小飲 方回
六賢一道士，邂逅及吾門。藉甚西湖客，慚無北海樽。雪堂副團練，石鼎老軒轅。歌杜詩奇絕，誰能效許渾。
次韻仇仁近謝詩跋 方回
羈角朋從飾帨觿，成人可更戲桐圭。萬鈞致力終能舉，一字爭工未易題。魯頌向來睎考父，雩風元自異公西。長江破浪輸君手，肯學村船逆上溪。
次韻權季玉枕上偶成 方回
邇日屢聞親藥鼎，客懷沈鬰與誰論。細參素問心無病，勤剔青燈眼未昏。九折政思爲孝子，七襄未用乞天孫。察君詩味如枯淡，中有無窮古意存。
次韻胡正卿 方回
長途疾足詎容休，政是嘶風抹電秋。小復低迴從吏隠，未應拘窘嘆官囚。聲名甫逐濤江起，魂夢空隨沁水流。一顧即看逢伯樂，直須晝繡問刀頭。
次韻仇仁近至日 方回
浪說春迴地底陽，駝裘正怯北風凉。未來事甚雲難測，已老身無日再長。紫邏招魂千里雪，彤庭待漏五更霜。閒人幸脫拘攣外，客枕何庸早起忙。
次韻仇仁近晴窗二首  其一 方回
澗毛足可繼晨羞，窗暗窗明日去留。古道海深磐石墜，時情風緩暖絲游。天淵有間終何恨，人我相違各不求。四顧茫然欲焉往，一寒端爲效忠謀。
次韻仇仁近晴窗二首  其二 方回
往時淟涊玷蕃宣，處士名聞積有年。甚欲同傾彭澤酒，未能略送始興錢。細看好句無疵處，時出名言亦自然。苦海愛河爭沒溺，禪窗一榻篆茶烟。
次韻仇仁近見贈 方回
霜削風朘緼絮輕，忍能弔古上頹城。窮途我輩俱相似，老態今年轉可驚。差喜有兒勝伯道，故知無婢效康成。紫陽溪上餘茅屋，終與沙鷗不負盟。
次韻張仲實見贈 方回
久縻官務費爬梳，一旦投閒得自如。紫綬金章已高閣，青鞋布襪是安車。漫郎心事詩能說，散聖禪流髪未除。物我重輕中了了，可能秤象待蒼舒。
至日後吳山城隍廟 方回
磴石梯飈俯去鴻，湖江左右海西東。冥冥烟霧已難辨，杳杳樓臺猶未窮。摇翠步蓮來陌上，褰紅指笋出輿中。誰知夜靜狐狸吼，粉黛還如舊六宮。
會張仲實宅得天字 方回
兵甲更多難，桑榆迫暮年。孰能容此老，猶得並諸賢。空闊瞻喬木，推移嘆逝川。醉鄉春有路，暫覺異寒天。
喜鶴田李元暉至 方回
江海踰千里，春秋近七旬。盜兼兵塞路，貧與病隨身。行李奔窮歲，生芻奠故人。論文豈知許，但喜酒杯親。
次韻仇仁近用韻見示五首  其一 方回
時驚驛走聽庭宣，老朽於予孰使年。鳴玉久忘綪結佩，穿花空憶錦連錢。愧非今代王摩詰，許識能詩孟浩然。野服幅巾亦堪畫，丹青何必上凌煙。
次韻仇仁近用韻見示五首  其二 方回
眼過登伽皺面羞，湖山信美爲誰留。開通不辦多王老，下澤唯思侶少游。行役自量非得已，食貧能忍復焉求。餘生至此當知命，壯事虛拋更老謀。
次韻仇仁近用韻見示五首  其三 方回
久已休官卧紫陽，故園稍復葺荒凉。雖無厦屋千間廣，尚有書檠二尺長。清賞五更花過雨，珍烹十月菜經霜。客遊漫惹興亡恨，早覺歸心曉夜忙。
次韻仇仁近用韻見示五首  其四 方回
治任猶近旦中觿，旅次今移日至圭。惡況味逢佳節序，懶情懷怯好詩題。向來守黑元知白，幾輩平東復鎮西。定是仇仙知此意，卜鄰端欲共花溪。
次韻仇仁近用韻見示五首  其五 方回
褒衣全覺近人輕，擊柝鳴鼙滿萬城。士氣欲如枯草死，文聲未見蟄雷驚。絳侯豈識長沙傅，秦宓能非棘子成。當復夜窗抱吟膝，百年長與一燈盟。
別後寄趙賓暘併楊華父二首  其一 方回
虛翁眼暗魯翁聾，聚散匆匆老病蹤。近已有人傳我死，何期此地與君逢。兩窮未必時流識，一笑猶爲造物容。自覺平生豪故在，能揮萬字飲千鍾。
別後寄趙賓暘併楊華父二首  其二 方回
貌顛神定楊明府，聽聵思聰趙廣文。此老足成三釣叟，相望各占一谿雲。賓暘客邸偶胥會，華父家園誰共醺。爲報包山舊喬木，欲來繫馬說新聞。
次韻張仲實歲晚 方回
老窮勝殀達，敢惜歲時遷。食玉多憂死，披簑且醉眠。西湖非昔者，南雪尚春前。稍足陶瓶粟，諸公不用憐。
送高險崖一直翁二上人還揚州 方回
歲晚江湖尚此行，從今一鉢老淮城。聞聞見見元無法，去去來來豈有情。肯復餐針效羅什，獨能沽酒致淵明。風吹雲散各南北，我亦歸尋釣石盟。
次韻酬劉彥直 方回
稷下先生舊老成，十年江表聳雄名。觀星南極孤槎遠，賞月西湖獨榻橫。筆底篇章追夢得，樽前風味勝公榮。酒樓一誦驚人句，四座如聞霹靂聲。
十二月十三日三橋小雪 方回
曉樓衾薄夢迴頻，闢戶寒光絕點塵。各各一篷船未動，差差萬瓦屋如新。高門定有豐醪餼，下里疇能餽粲薪。鄰叟踏泥共煎茗，早云多有望晴人。
次韻張仲實讀予近稿 方回
平生窮到骨，不受世人憐。腸倒三江洗，詩憑萬口鎸。旂常無可紀，衣鉢尚堪傳。今日如斯者，輸君獨妙年。
十二月十五日去年以此日歸 方回
日月相望夕，西歸昔問途。焉知窮歲迫，重寓客樓孤。壓雪彌河舫，膠冰噤樹烏。遥憐萬山裏，兒女乏寒襦。
十六日 方回
來往江復浙，擾擾一年間。有子猶相隔，無官亦未閒。病嫌真藥少，債準舊書還。霽雪樓前立，依依憶故山。
遇仇仁近出齋小飲次前韻五首  其一 方回
貧何所惡賤何羞，寓物無心任去留。尚有可人同臭味，足相閒處與交遊。銜盃痛飲真吾事，插架多書不外求。頗欲買鄰今已晚，石田茅屋仗誰謀。
遇仇仁近出齋小飲次前韻五首  其二 方回
萬端□□□難宣，此腹便便六十年。寧作鴟夷長貯酒，可能□□□名錢。一瓢陋巷應常事，駟馬高車特偶然。潦倒□□□□□，猶勝苔骨卧荒烟。
遇仇仁近出齋小飲次前韻五首  其三 方回
知君胸次藹春陽，與世多炎豈有凉。書室相迎黄卷積，羽人同坐白鬚長。此翁久客貧兼病，今歲奇寒雪更霜。一餉清談百憂絕，故知退靜勝奔忙。
遇仇仁近出齋小飲次前韻五首  其四 方回
百斛明珠價尚輕，新詩倍蓰幾連城。即今自愧才將盡，如我初無語可驚。涉世磨治良玉出，刀圭點化大丹成。豈徒麗習資朋友，定霸須君主夏盟。
遇仇仁近出齋小飲次前韻五首  其五 方回
我詩市匠製錐觿，君集王朝粲璧圭。奇語時常欹枕詠，佳聯直欲遍窗題。猥思駑駕能追驥，終愧東顰敢效西。赤甲白鹽三峽路，無人肯泝浣花溪。
歲除日陳正之劉彥質來奕 方回
明朝六十遂平頭，豈料耆年尚百憂。遠憶兒孫兼婢僕，欠賫裹餌與衣裘。倩人賒酒聊堪醉，看客枰棋卒未休。旅□鄉心記今夕，北風吹雪滿寒樓。
大雪出三橋寓樓 方回
凍雀愁鳶噤不譁，漫天浩瀚逐風斜。映樓橫過三千丈，接屋平鋪十萬家。靜夜有窗皆貯月，寒空無樹不開花。詩成欲撚冰鬚斷，聊舉深杯答歲華。
丙戌元日二首  其一 方回
猶憶兒時襁褓中，天南跋涉到江東。間關嶺海三千里，倏忽星霜六十翁。追遠無涯心事苦，苟生何益暮途窮。雪消日薄寒尤力，獨倚危樓數過鴻。
丙戌元日二首  其二 方回
歙山嚴瀨寄荆扉，想見同時雪正飛。柳動梅殘驚歲換，兒寒女瘦望予歸。百年偏許詩名在，雙鬢能知世事非。社友踏泥肯相顧，酒錢更欲典春衣。
正月三日立春 方回
曾戴金幡勝，如今有幾人。尚能容白髪，屢得見青春。定力忘寒燠，冥懷任屈伸。遥知殘雪地，即復化爲塵。
感舊 方回
春暖鶑簧絕，宵寒鬼燐微。美人應骨朽，華屋已灰飛。巷陌名空在，毗鄰事總非。昔賢歌麥秀，不必淚霑衣。
杭正月十三夜 方回
歌鼓猶聞治世音，逃喧愛寂自沈吟。九衢翠鈿春□□，一室青燈夜獨深。豈不凍雲開霽月，其如老眼異童心。□□變幻凉州夢，便覺繁華勝似今。
杭正月十五夜用韻 方回
隨緣徇俗豈知音，戲隊遨朋舞間吟。但信金鞍忘路遠，不知玉漏早更深。春光月色相爲賜，公子佳人別有心。舊觀依稀百分一，十年兵甲到如今。
杭正月十七夜用韻 方回
歌詞南北混鄉音，猶憶仙臺萬燭吟。俗侈觀優無不笑，令嚴罰飲必須深。未闌曉闕落梅曲，已動春郊芳草心。四十年前政如許，白頭悽愴忽斯今。
訪西湖鄭高士 方回
不爲尋仙子，吾能遠出湖。水濱維舴艋，屋角認椶櫚。漉甕分紅酒，揮毫寫白鬚。思詩看素壁，待與再來書。
喜賓暘再來三橋次舊韻二首  其一 方回
擬撩社甕共治聾，難向春泥覓雁蹤。每嘆寄書多不達，孰知行役巧相逢。道衣染褐驚新製，醉鼻添皻失老容。盡日携兒往何處，歸途燈暗夜鳴鐘。
喜賓暘再來三橋次舊韻二首  其二 方回
城頭霜樹迴春色，樓下冰河動水紋。聯步即堪同拾翠，分携猶記欲書雲。祝摩膚髪終須盡，質粥書衣尚可醺。彼我相㰞兩難判，未知百世果誰聞。
喜寓軒張夢符侍郎下訪 方回
事業更篇章，從來例姓張。茂先同晉軌，子壽振唐綱。已樹旂常績，仍專翰墨場。雲仍今接踵，月旦早名揚。神劍干將出，高冠獬豸昂。褰帷初鄂渚，杖斧復錢塘。士類星杓仰，文聲電澤滂。四愁肩慷慨，七命敵鏗鏘。暖酹梅邊冢，春遨柳下航。留題存感慨，屬和笑奔忙。羸劣慚形穢，含弘頼疾藏。一離湖曲路，五換歲干陽。誦句思詩伯，除官說侍郎。班聯參冢宰，銓部佐文昌。北壤蠙蛛割，南邦翠蕩翔。雪尋浮玉渡，月認湧金牆。不鄙僑棲陋，來同雅話長。有書兼筆硯，無酒但茶湯。衰謝時維邁，羈窮氣尚剛。斯人一青顧，懷古視穹蒼。
清湖小酌得生字 方回
泯默抑幽抱，低迴挫高情。肥遯夙果决，羈旅猶牽縈。華摭有舊習，冷嗜無新營。醲鮮世所競，褒博日以輕。小人徇流俗，君子懷友生。浮𡏖豈不濁，澄淵元自清。丹楓昔雁落，綠柳今鶑鳴。蟄潜脫寒語，孳乳陶舒明。推排故已順，會合詎易并。燠景敞重屋，芳物綿修城。愧乏絲竹奏，劣奉殽蔌擎。張子霏玉屑，趙老宣金聲。予辯亦稍縱，遑恤聽矚驚。邂逅一茲醉，逝之南山耕。瞇目眩迅轍，剛心謝塵纓。彼我跬步間，奚翅重溟瀛。
次韻賓暘池字 方回
鴻雁逐稻粱，飛飛無定時。槁草火不燼，層冰風已漪。觀化悟茲理，久甘玄鬢絲。良願息我影，不復天之涯。云何事行役，黽勉營所私。仰睇斗牛分，俯觀朝夕池。玉氣忽澌盡，侲子猶歡嬉。酸感諒徒爾，得酒竟大奇。是日春霧霽，西樓晝陰遲。雲落繭楮墨，雹響紋秋棋。幸喜暫合聚，寧忘倏乖離。舟楫集津岸，焉得長縶維。前謝後花發，東起西星移。爛醉未失策，螺螟彼何知。冥冥失馬福，昧昧亡羊岐。終當蛻闤闠，秉耒依農師。
次韻賓暘子瑱草字 方回
平生挾壯心，長劍倚晴昊。豈意日昃歌，高臺化爲沼。沈蛟九淵底，翔鳳千仞表。永言遯遐迹，未覺鬰孤抱。良辰值佳友，忽若詠鳬藻。大勝新亭集，洪流吟浩浩。初筵客或訝，酒資焉所討。曰予貸諸鄰，趁此風日好。君看萬金室，一朝不自保。何如酣中隠，忘憂且娛老。趙翁玉雪郎，弄翰頡頏早。譽兒未妨癖，長松緣小草。
次韻劉君鼎見贈二首  其一 方回
厭聞世態已如聾，舊雨人來久絕蹤。自笑雲萍無定止，不圖針芥有奇逢。侯門列鼎三牲奉，田舍巾車一鹿容。試問吟懷欲何向，定應羞傍馬醫鍾。
次韻劉君鼎見贈二首  其二 方回
真復多多窮傳記，端能亹亹著詩文。名場早捷千軍陣，臚陛應符五色雲。亂後湖山今稍稍，閒中賓主幾醺醺。衰遲亦欲陪賡唱，未必當筵逮所聞。
次韻連伯正見贈 方回
古調於今底所尋，麟膠忽嗣絕弦音。驟觀布置如平易，徐認縈迴極杳深。露下九皋秋鶴唳，月寒三峽夜猿吟。寧爲清絕更凄楚，肯弄文君戶外琴。
斷河酒樓得花字落字二首  其一 方回
忽此四十載，弱冠來京華。繆乘朝士馬，偶駕刺史車。謗墨滿褚笥，戰血腥干鋣。良喜返初服，草屩牧羜豭。曷乃浪復出，頭雪眼已花。市人幸不識，徒步趨酒家。驚倒道上客，高樓何讙譁。醉卧忘解衣，巷甌朝鳴茶。
斷河酒樓得花字落字二首  其二 方回
六客三老翁，范張雅善謔。逆耳兩能受，傍觀殊錯愕。當其未醉時，容言極溫恪。美俗誇英多，玄理探敷落。罰𨠵弗少恕，談鋒遂相斫。儻非德將之，豈不咎狂藥。紅塵玄都觀，玉樹臨春閣。此感獨慨予，默然引深酌。
次韻賓暘啼字猶字二首  其一 方回
醉眼看東誤作西，衣緇巾醭屨拖泥。身無却少心徒壯，花自重開草更萋。信馬舊痕今已滅，干虹老氣似宜低。樓中是日喧呼甚，聞說鄰兒亦止啼。
次韻賓暘啼字猶字二首  其二 方回
往年燈火醉樊樓，月落吹簫未肯休。不惜黄金追勝事，肯迴青眼顧時流。燕來鴻去春光在，死易生難病脈浮。更問西池賞花約，心雖欲往豫兮猶。
次韻范景文鶑字早字二首  其一 方回
醉眼無國色，醉耳無霆聲。醉卧亦無夢，一醉泯七情。宿醉魂死矣，誰歟奠孔楹。酒醒魂忽還，里巷無不驚。决定一鍤埋，絕勝五鼎烹。詩人張公子，中年捐燕鶑。獨肯從我輩，共醉爭籌觥。果能再一醉，勿爽游金明。
次韻范景文鶑字早字二首  其二 方回
深衣講儒業，羽衣學仙道。變性欲變衣，又謂田衣好。三叉路口人，左右惑憂抱。不如從我游，一醉玉山倒。美豈無蘇小，富亦有王老。誰能一斗間，百篇挺華藻。范侯詩酒流，觀國聲譽早。睥睨蛉蜾豪，百萬可一掃。
二月十六日夜獨酌思歸四首  其一 方回
閒憶山中一片雲，歸歟莫待草風薰。老身豈可爲形役，俗語何堪著耳聞。乍醉乍醒終鬰鬰，孰非孰是幾紛紛。顛寒踣餓男兒事，已辦淵明自祭文。
二月十六日夜獨酌思歸四首  其二 方回
聊復埋身麵糵昏，倘來倘去肯銷魂。瓦猶幸有三間屋，絹可全無二丈褌。壯士笑談躋將相，寒儒衰老誤兒孫。社公雨作春燈暗，獨盡花前酒一樽。
二月十六日夜獨酌思歸四首  其三 方回
不謝車塵覓餉偎，前行後指亦危哉。一貧牽絆似繩縛，百怪攻攢如箭來。自倚此中惟拙直，未知何故每驚猜。是堯非桀俱塵土，且可深杯更淺杯。
二月十六日夜獨酌思歸四首  其四 方回
樓前春水欲生蛙，樓上無眠夜憶家。官道靴鳴知有雨，故溪船去好移花。耆年極荷神祇借，直性難禁世俗譁。便可真歸不須夢，爛烹新笋煮新茶。
二月十七日偕賓暘市飲二首  其一 方回
誤著儒冠玷甲科，休官重到舊沙河。未妨緩步微行好，猶恐傍觀竊議多。我輩相逢唯酒可，桃花如許奈春何。雪兒人物今難得，一曲離騷醉自歌。
二月十七日偕賓暘市飲二首  其二 方回
無官豈畏犯金科，飲量真能海納河。人老自於春色淡，花開最恨雨聲多。向來伴侶今都盡，乃後光陰復幾何。更挈殘樽趨曲巷，小姬摘阮和燕歌。
雨中飲賓暘次前韻二首  其一 方回
早欲升堂學四科，晚年萬事已談河。花時氣色晴明少，海內交遊老死多。徑醉不須商可否，急歸猶欲避誰何。春衣難典黄金盡，尋紫陽溪理櫂歌。
雨中飲賓暘次前韻二首  其二 方回
胸中了了詎同科，混合光塵濟貫河。割據市樓才斗大，懸知官酒太灰多。足相娛樂唯君耳，不少盤旋謂我何。勿笑詩成欠流麗，予官采取可弦歌。
朱橋早行 方回
田間夜打稻，茅茨耿明燈。客行過籬外，吠犬似可憎。放馬囓露草，小憩寒塘塍。坐念今民間，貪吏無與繩。幸此歲稍稔，庶足供科徵。不然豈不窘，況乃軍旅興。往者孰柄國，未謂杞遽崩。僞心感咎證，水旱常頻仍。茲獨有年屢，天仁良可憑。緩轡忽得句，數星陂水澄。
楊村秋曉 方回
今日定復熱，月落色亦紅。東方垂欲明，忽被林霧濃。已有牧牛兒，出沒黯淡中。暗行三十里，兀兀視馬鬃。天宇悉已白，始見真秋容。宿鷺起空際，鳴雀出林叢。何所最可喜，稻熟歲粗豐。人世强食弱，生生終不窮。干戈洶海宇，幸存茲老農。古來幾魏徵，死爲田舍翁。
富陽田家 方回
自從喪亂來，懶復治生事。行行過田家，因之動幽意。早稻青已黄，晚稻亦垂穗。霅霅割稻聲，自與割草異。是時秋欲半，蒲柳風日脆。兒卧牛自行，客熟犬不吠。螃蟹出籬間，茅茨臨水際。使吾劣有此，亦足活老稚。宦學四十年，進退兩不遂。扶犁手尚可，奈無可犁地。
早發新城港 方回
月暈竟無風，亦復無社雨。俗諺猶不驗，況乃古書語。客子上桐江，清曉發鳴櫓。如何秋令半，猶此苦劇暑。爬膚垢滿爪，汗流如炊煮。今年夏苦寒，懸知當有許。二僧昨同舟，斗酒取無所。竟夕卧復起，饑渴相爾汝。向背迷星辰，回環莽洲渚。誰家火獨明，浩歎感今古。
過楊華父宅與二僧同舟不及訪 方回
每喜佯狂叟，窮途說共財。忽辭酒仙市，徑上客星臺。鼓枻携支遁，過門憶老萊。恐勞雞黍具，或可致新醅。
秋大熱上七里灘 方回
吾生所未見，自古恐亦無。秋半不肯凉，赫日炎洪爐。沸湍七里灘，觸熱乘畏途。坐船汗如漿，況彼牽挽夫。一檣合衆力，至數十輩俱。踏竿氣欲絕，沙立僵且枯。西瓜足解渴，割裂青瑶膚。焉得大冰盤，霑丐及此徒。僥倖據勢位，極意求所娛。願迴君子心，略念小人軀。
大浪灘步至東館 方回
瞬息閲一紀，作郡初此來。小城雖寂寞，尚復具輿臺。患難偶未死，覂乏良可咍。夜泊大浪灘，沽酒登崔嵬。隨我別無物，但有雙破鞋。破鞋足徒步，何必車中栖。質明日尚凉，行行高峰西。秋暑草不露，脚脛黏灰埃。破屋一小憩，老嫗若見哀。萬事豈可測，熙怡付齊諧。
八月十五日二十日兩至南山飲瀟灑亭 方回
悠悠桐江水，寓廬十二年。重來六日內，兩日登南山。南山有何好，高閣西北偏。隔江三千家，一抹烟靄間。閣檻一巨松，挺出衆木前。野性所酷愛，老藤相糾纏。亦如我與僧，相對談幽禪。稍遂物外性，屢寫酣中篇。故侯復齊民，鬒髪成華顛。念當拾此去，焉得長周旋。
西齋不寐三首  其一 方回
夜卧戶不閉，夫豈無窺覦。偷兒定知我，空室一物無。向來窮太守，解官五載餘。小兒近挈累，故鄉已寧居。棄屋竢買□，竣事將屆途。囊中米幾斗，案上數帙書。弊衣及破褐，載之不盈車。饑寒久安命，不寐何所謨。欹枕背暗燈，自笑如鰥魚。早知事乃爾，曷不傾我壺。
西齋不寐三首  其二 方回
午醉稍就寢，甜夢何翩翩。晚醒潄茗飲，終夕斯無眠。初數一二鼓，乃至三四遷。草根沸蟋蟀，鴟鴞號樹顛。衆靜汝獨否，誰實使之然。聚螢車生憤，飯牛甯子歎。吾衰百念灰，曷爲不遑安。天宇未肯白，秋氣令人酸。孰是無憂者，恬然衾帷間。鬼神知此心，起盥書短篇。
西齋不寐三首  其三 方回
寒近衣猶單，暑退扇已擲。生世成何事，卧念夜歎息。四壁候蟲鳴，不啻千且百。其鳴果何謂，霜□還復蟄。大塊□□民，生死互促迫。嗷嗷食土毛，滅去竟無迹。髧髦昔何□，□今曶六十。於道粗有聞，屢空未爲厄。意長歲年短，慮闊世俗窄。欲爲熟睡謀，可無伯倫德。
與起來芳三上人遊北山寺 方回
癖性愛古寺，鬰鬰烏龍山。癖性愛古樹，萬松擁禪關。偶與二三僧，共此一日閒。索茗古寺裏，繫馬古樹間。樹古生凉飈，寺古殊塵寰。古貌各清怪，古心俱恬憪。忽有古笛聲，牧兒度前灣。古人謂不足，古風斯已還。
戲簡楊華父 方回
落筆知學力，開口見心事。吾嘗持此說，以閲天下士。楊侯老病軀，斗膽傲一世。王公敢唾駡，聖賢自位置。貧至典深衣，猶抱禹稷志。立論無今人，作詩有古意。半夜起醉歌，達旦不肯寐。佯狂未爲非，賈禍亦可畏。築屋五百間，誓言恢講肄。何如覓皂角，浣濯暑服膩。
南山寺瀟洒閣呈川無竭二首  其一 方回
獨騎瘦馬破枯苔，要與高僧共茗杯。山閣雲晴天上□，□帆潮緊日邊來。藤陰樹影東西缺，野色秋光左右□。□□中間無障礙，豁然宇宙一靈臺。
南山寺瀟洒閣呈川無竭二首  其二 方回
每從水際上山巔，歷磴攀梯欲到天。北岱南嵩前後閣，東吳西楚去來船。詩牌字沒先朝蘚，梵磬聲飄下界煙。□□登臨定分首，不知重會是何年。
同川無竭觀旃檀林東窗見婺州港定此爲句 方回
心欺勁竹傲長松，鐵面霜嚴舌有鋒。遥指水光來婺□，□聽鄉語半吳儂。貼詩滿壁誇佳句，答話當機破□□。□□歸來大風雨，定知一鉢已降龍。
題魏公輔詩卷 方回
年少學詩歌，悲歡忌太過。未能全勁瘦，已覺近平和。嫩蘗隨時摘，微瑕極力磨。成名待三十，存藁不須多。
題徐子愚道悅堂二首  其一 方回
往年辭膝下，侯頖領儒冠。遠憶門閭望，遄歸澗谷盤。即今惟教子，不肯更求官。何限公台貴，親顔未必歡。
題徐子愚道悅堂二首  其二 方回
高門可旌表，瀟灑郡城西。沼有王祥鯉，塒無郭泰雞。寒衣催婦織，奇字課兒題。堂上慈顔近，家人語亦低。
重至秀山售屋將歸十首  其一 方回
無復黄金带，空餘白雪鬚。滿城驚再至，一馬與同癯。意廣輕餘子，時難老腐儒。故園猶可灌，終不歎窮途。
重至秀山售屋將歸十首  其二 方回
秀山山下榻，欹枕肯重來。醉任門無掩，貧知盜□□。□□終夜聽，老樹幾年培。歸橐殘書少，舟輕亦快哉。
重至秀山售屋將歸十首  其三 方回
高下花千樹，東西屋百間。一毫非易得，雙手竟空還。勇銳傷輕脫，愚冥昧險艱。全城保生齒，終覺愧衰顔。
重至秀山售屋將歸十首  其四 方回
全家先去盡，父老莫依依。故是猶相愛，其如自合歸。亂山回醉眼，急雨迫寒衣。不用空惆悵，初來計已非。
重至秀山售屋將歸十首  其五 方回
賃舟歸亦易，猶欠賃舟錢。殘闕書難售，空寬宅盡捐。俊□吾所慣，幼稚自堪憐。生世都能幾，嚴州十二年。
重至秀山售屋將歸十首  其六 方回
本謂馳亨軔，焉知蹈駭機。七年當郡寄，一物不家歸。池□魚猶聚，庭看竹未稀。後人低價得，應免苦相譏。
重至秀山售屋將歸十首  其七 方回
百戰黄塵裏，偷閒我亦能。隔牆呼酒友，過渡訪詩僧。謾說銅分虎，寧防玉點蠅。千金牘背事，空復憤填膺。
重至秀山售屋將歸十首  其八 方回
雖曾爲太守，過似布衣貧。未足肩前輩，猶應勝近人。苦吟常不寐，得句忽如神。玉食轘東市，何如保幅巾。
重至秀山售屋將歸十首  其九 方回
離亂斯人致，艱危我輩當。渾淪俄破碎，桀黠盡飛揚。吐舌何能已，捫心肯自量。忍窮非左計，天象看弧狼。
重至秀山售屋將歸十首  其一○ 方回
田園亡失後，兒女長成時。救急終無策，紓憂漫有詩。數年爲去計，今日是歸期。把酒東籬處，黄花賸幾枝。
秋夜聽雨 方回
騷騷從何來，高樹暗淅瀝。颯颯未云已，虛簷微點滴。□□忽遽作，稍疏仍驟密。寒飈尋侑之，浩洶陣馬隻。□□□□翻，濺瀉類朴擊。决渠落深沼，鞺鞳激水石。衾薄四體□，□滅百慮寂。閉目觀我身，未覺白勝黑。已而悄然靜，鳴聲惟蟋蟀。質明靸破鞋，滿砌落葉濕。
八月晦甲子雨至九月二日懷同來二僧及兩子 方回
今年夏潦甚，秋暑亦云劇。豳霜屆授衣，垢汗著單浴。園渴困力灌，井竭疲遠汲。甲子似宜晴，一雨竟三日。□□□□僧，溪漲渡欲隔。頗復念幼子，餠蔬誰與摘。此地非我家，暫到猶是客。歸舟可上灘，深湍沒巨石。貲費殊未辦，褐粟闕補糴。空庭無來人，爬癢看簷滴。
九月三日晚登秀亭分韻得七字 方回
登高佳辰近，暗數屈指七。古郡擁亂山，危亭低落日。未堪摘嘉菊，亦且醉新秫。矢詩記同遊，是歲實丙戌。
分韻實得閒字再賦 方回
一城最高處，晚色引躋攀。莽莽斗牛野，重重吳越山。秋將佳句畫，人共老僧閒。聚首非容易，何妨酩酊還。
九月五日所乘小驄不起 方回
瘦骨如山老病驄，圉邕治藥竟無功。豈徒倜儻權奇惜，曾與艱難險阻同。萬里風沙來往外，十年賓旅送迎中。□□一失真難得，寧少人間女頰紅。
再賦惜小驄二首  其一 方回
駿駛元奇崛，馴良蔑等倫。窮途曾盡力，徒步始傷神。未易營阿堵，何由肖乞銀。佛書端可信，當復轉人身。
再賦惜小驄二首  其二 方回
駿骨直千金，難求起死針。雖云爲馬□，却似有人心。氈帳長城遠，旗亭委巷深。老身全頼此，完璧到如今。
九日南山寺 方回
佳節携壺意，全如杜牧之。百年誰不死，九日可□□。□□差能飲，平生政坐癡。胸中不酩酊，未許野人知。
九日歸自南山 方回
山寒小雨晴，落葉獻秋聲。酒可諸僧共，詩須此老評。鈎簾脩竹淨，闢戶遠江橫。相送依依意，丹青畫不成。
寒士吟 方回
小貪咂蚊蠅，大貪噬豺狼。此類殊不少，毒虐紛披猖。獨彼寒士者，自身無衣裳。唧唧如蟋蟀，與人憂雪霜。平生謹繩墨，絲銖較詞章。寒士苟無命，低垂困名場。風塵一以起，盜賊腰金章。寒士但忍餓，顔色無晶光。豹胎紫駝峰，不到寒士腸。斧碪斫將相，寒士亦不忙。
十一夜無寐懷九日南山之遊 方回
代步僅一馬，奄忽乏敝帷。扶輿陟南山，幸有淵明兒。樹陰玩苔蘚，稍讀古板碑。江湖豈無人，不如僧能詩。□□□□杪，竊慮高必危。穩坐勿競險，羲農端在茲。歡伯偶就招，引滿奚容辭。未飲覺秋寒，既飲忘百爲。何以得渡江，醉中初不知。至今酒醒夜，絕歎斯遊奇。
西齋秋感二十首  其一 方回
少年妄有意，與世扶危顛。神遊渺八極，詎嘗□□□。□□覆天地，鼎沸同熬煎。勺水空自揚，偶茲微命完。貪夫遂□欲，得所恬以安。君子抱古見，十事十不然。觀人眼難開，不如返自觀。此心既已了，口亦何必言。
西齋秋感二十首  其二 方回
尼父歎逝川，匪惜歲月流。斯道未嘗絕，是身當自脩。蒼姬尚可爲，遽已云繼周。代謝理必爾，天命夫何尤。騷人痛楚亡，哀怨悲凜秋。汝能護青陽，終不黄落不。至人盡其心，分外非吾憂。所以牛山淚，徒爲晏子羞。
西齋秋感二十首  其三 方回
寂靜無所爲，宴坐觀我天。此心儼不動，豈即非聖賢。孰謂軻也死，斯文遂無傳。鳳麟有嘴角，煎膠寄遺編。斂之入方寸，可續千古弦。世人不識察，自眩良獨難。仲舒聊下帷，子雲姑草玄。與世留醫方，良醫其舍旃。
西齋秋感二十首  其四 方回
血氣少未定，所見恨淺局。百煉至老成，精力已不足。所□著法言，紀事纂實錄。向來竊有志，遲迴未欲速。□□□□盡，斷簡浩難續。意長歲月短，雪髪忽已禿。德功兩莫攀，其次當自勗。山中假餘年，不遠尚可復。
西齋秋感二十首  其五 方回
蛇鼠必夜出，鴟鴞以暗鳴。有時亦不然，白晝或縱橫。風俗昔忠厚，文物當承平。一夫負微慝，不逃清議評。古道□□喪，時危驚亂兵。姦黠逞所爲，氣驕貨寶盈。一有指與譏，禍患可立生。儒士菜色面，仰天但吞聲。
西齋秋感二十首  其六 方回
老態夜乃見，終無甜夢期。西齋卧空壁，適值殘□□。□□寒雨來，此聲世誰知。四更遠雞鳴，披衣起題詩。舌根涎唾盡，汲泉潄空頤。聊寫鬰結心，稍寄幽婉辭。量近何所苦，騖遠將焉思。一夕漏鼓五，不寐常四之。
西齋秋感二十首  其七 方回
孤燈閲近史，傷哉宣靖中。起兵破中原，不在鴨綠東。乃在江之南，臨川一老翁。文高學本僻，行急名驟穹。性命了未諳，物務藐弗通。聚斂改法度，開邊興兵戎。祐符不坐黨，粘斡焉來攻。朽骨諒已盡，遺禍猶無窮。
西齋秋感二十首  其八 方回
明年七袠開，頭白焉用悲。佚樂或早死，老窮君勿嗤。幼小入學堂，憶我十歲時。堂宇化爲灰，無復同學兒。二十上京華，生齒何熙熙。千萬骨已朽，世換朝市移。夜枕念此事，百感心自知。颯颯落葉墮，浩浩寒風吹。
西齋秋感二十首  其九 方回
我家清溪上，門臨紫陽山。有一不死人，垂雲遨其間。□□所著書，隻字不可刪。上言造化樞，下述性命關。一讀□□病，再讀開心顔。讀之三十年，騎鵠超塵寰。蒼生苦無福，朽竹秋苔斑。浪求西王母，八駿空迴環。
西齋秋感二十首  其一○ 方回
聽雨勝觀雨，觀雨須高樓。細雨或終日，高樓令人愁。不如空齋夜，聽雨詩思幽。雨作樹聲洶，萬葉鳴颼飀。雨止簷聲絕，忽續一滴秋。此時佳句來，自得不待求。暮年識此味，□廬真宜休。何如大醉眠，紅日生床頭。
西齋秋感二十首  其一一 方回
鐘動市聲絕，夜禁嚴鞭笞。獨許浮屠氏，鐃唄恣□□。□□有病死，信巫不信醫。既死又信佛，佛事殊不貲。兒女數歡戲，頓失哭泣悲。一家不若是，里巷訕笑之。高堂十七篇，豈不存喪儀。世事無一古，儒業偏獨衰。
西齋秋感二十首  其一二 方回
靈運永嘉日，玄暉宣城時。池草既清唱，窗岫亦妍辭。郡勝山水媚，心賞良足怡。廟廊有顔沈，味合深己知。桐瀨較二□，川嶺信復奇。拙陋方二謝，豈不粗能詩。兵革值遷變，衣冠逢亂離。已矣莫我識，悵焉歸棹遲。
西齋秋感二十首  其一三 方回
木落雨淅瀝，燈昏鼠窺覦。早卧定不寐，魯經略卷舒。共姬一婦人，葬與嫁之初。四十三年間，九見褒筆書。傅母夜闕一，甘就焚如枯。表此以愧彼，有軀不如無。西子沼人國，改事遨五湖。嗟嗟東昏侯，猶不失玉奴。
西齋秋感二十首  其一四 方回
如仁故宜褒，小器自當貶。聖言存至公，功罪豈相□。□□微此人，孰禦匪茹玁。歸坫備大夫，亦已越繩檢。末季饒檮餮，妄自作崖厂。聘室至無算，食玉不云忝。絲毫靡建立，日夜煽虐焰。攫啖知飽足，曾不如猿嗛。
西齋秋感二十首  其一五 方回
里選出井田，賢能貢王都。亦有起農畔，在官爲胥徒。河汾著中說，明明析二途。鞭算尚察此，廢吏寧用儒。顧義不顧利，可與論唐虞。識字不識理，止合供走趨。一日抱公牘，千金肥爾軀。槁項泥六籍，歲晏寒無襦。
西齋秋感二十首  其一六 方回
欲雨雨不墮，謂晴晴無期。秋陰白日暗，黯淡寒雲垂。華盛不長保，百卉忽已衰。蕭颯枯草中，嘉菊遺妍姿。淵明但熟醉，不作騷人悲。悲更盛於騷，俗士焉得知。感極每欲死，唯酒能寬之。幸有杯中物，勿惜時一持。
西齋秋感二十首  其一七 方回
齊梁陳隋詩，真可以不作。至如晉宋間，淵明可無學。盲統集文選，似以刖報璞。後生今寒蟬，焉識獨唳鶴。緬懷東籬間，用意極玄邈。筆勢所到處，足與二雅角。心期重華並，襟度大庭朴。瓶空無酒斟，肯受寄奴託。
西齋秋感二十首  其一八 方回
寒士足奇士，貴人多俗人。俗人尚自可，盜賊乘風塵。子美客長安，悲歌驚鬼神。柄國者誰子，曲江近前嗔。逆臣自此起，强藩由是振。乃至餓隸輩，貂冕垂長紳。狼狽老拾遺，拾橡逃隴岷。我每讀其詩，吞淚聲酸辛。
西齋秋感二十首  其一九 方回
吾所學詩伯，近世惟二陳。稍換後山骨，復寫簡□□。□□足活法，亦復窺天珍。妙年張文潜，晚節呂居仁。書名始畫屋，但疏勿與親。雍容曳紳裾，彼爲何等人。去去白雲外，保此詩酒身。我死或不死，汝死爲埃塵。
西齋秋感二十首  其二○ 方回
江上楓已丹，林中橘猶綠。天寒百骸痛，抱膝玩幽獨。生世六十年，鮮榮足憂辱。賦歸棄空廬，惜此數竿竹。兒孫共十輩，何計給饘粥。萬事不如人，唯詩尚可讀。秋感二十篇，夜斷朝復續。開樽寘前庭，一杯歌一曲。
喜賓暘歸 方回
魯翁秀山歸，虛翁錢塘留。虛翁秀山來，魯翁錢塘遊。中秋前三日，西東各登舟。及至中秋夕，兩翁空相求。是夕亦無月，欲飲無朋儔。重九謂胥會，獨醉南山秋。風雨更旬餘，掩關空室幽。忽聞落葉響，野屨穿林陬。驚視乃魯翁，虛翁失百憂。急呼一斗酒，果茹與兒謀。俗態定難詰，時事勿浪籌。默酌無一語，世人知此不。
送起上人 方回
五臺秋雪外，一鉢幾年歸。名剎今無數，真僧似此稀。萬山供破屩，九月耐單絺。定憶穿南麓，同聽落葉飛。
送來上人 方回
同公遊兩月，語少道懷深。自了爲僧事，終無住院心。□□攀老樹，蘚石上危岑。蕭閣題詩處，何時肯重尋。
次韻賓暘齋中獨坐五首  其一 方回
舞燕歌鶑子所無，不無燈照短檠書。酒來形影相酬酢，詩就烟霞共卷舒。八極渺茫供傲睨，一襟空洞極恢疏。世間底是英雄物，未許曹瞞笑本初。
次韻賓暘齋中獨坐五首  其二 方回
詩來似訴屈原醒，阿堵於公頗不庭。白水真人從斷絕，丹元童子尚神靈。秋眠簟未捐桃竹，晚食齏應勝韭萍。肯美張蒼肥若瓠，從來吟影只伶俜。
次韻賓暘齋中獨坐五首  其三 方回
蟻潰金隄薄俗頹，聖門誰與嗣雲來。良難託諷追風雅，只可微辭紀定哀。有志向能穿虎石，無疑今始悟蛇杯。掀天氣燄吾嘗見，轉首空成一聚埃。
次韻賓暘齋中獨坐五首  其四 方回
誰歟載筆掌絲綸，霧雨何傷隠豹文。絕望都俞參稷契，劣能損益記周殷。蠹殘書冊猶堪覷，草沒階除儘不耘。鄭老襟期少陵解，從渠衮衮更紛紛。
次韻賓暘齋中獨坐五首  其五 方回
慣忍饑窮即聖賢，松心玉質未貞堅。苦無知己庸何憾，斷不逢人便乞憐。龜鶴算高終老死，星辰位定有推遷。味公獨坐詩中意，可惜侵尋絳縣年。
十月三日秀亭二首  其一 方回
天憐遲莫與清閒，閒上高山看遠山。世味已如玄酒淡，名場肯復左輪殷。千爭萬競塵埃裏，古恨今愁莽蒼間。□□誰來問詩叟，應輸老樹識蒼顔。
十月三日秀亭二首  其二 方回
亂峰古壘一荒臺，自笑衰翁去復來。石怪更宜添薜荔，樹枯猶許寄莓苔。四天無壁供詩眼，萬古皆空付酒杯。惆悵遠慚羊叔子，秋陰欲暮角聲哀。
不寐 方回
眇忽微茫一入思，穿天匝地遍垓維。殘秋夜靜山深處，孤客燈昏酒醒時。自寶此身方有壽，不窮我輩更無詩。少陵同谷七歌在，每一歌之淚欲垂。
十月六日小酌以自寶此身方有壽分韻得身字 方回
一從鼙鼓沸烟塵，十士相逢八九貧。夢境誰能爲達者，醉鄉猶幸屬閒人。剩留佳句傳來世，謹護風寒養病身。歸去吾家有何物，豈無江水濯緇巾。
次韻謝河內張明府來訪 方回
此老良高誼，能來問故侯。人清嚴瀨水，家住沁園州。兀坐元無事，閒談幸少留。重逢定何日，歸夢在瓜疇。
別秀亭五首  其一 方回
秀亭亭上果何似，兩水萬山圖畫開。霜入川原疏草木，烟銷城市出樓臺。半空鷺點客愁破，何許笛吹詩句來。異日夢魂應歷歷，醉僧同此藉莓苔。
別秀亭五首  其二 方回
七載專城閒五載，頼逢此地足娛賓。高憑遠眺最佳處，□飲能吟凡幾人。晚輩漸催前輩老，來時豈料去時貧。是身朽腐心無愧，他日誰能踵後塵。
別秀亭五首  其三 方回
醉翁亭記四時樂，我樂謂何寧不慚。滿地落花供妓席，隔江殘雪認僧庵。邦人解學推敲勢，野叟時同爾汝談。盜賊猖狂兵革沸，誰憐此老苦中甘。
別秀亭五首  其四 方回
市人指點應怪訝，拄杖倚空何所爲。戍角征鼙曾洶洶，樵歌牧笛尚熙熙。風流剩有登臨興，摇落寧無代謝悲。□□翁詩吾解賦，昇平不似放翁時。
別秀亭五首  其五 方回
作郡說貧人肯信，屋今售矣亦無田。囊中詩稿三千首，案上書燈十二年。馬死尚難求別馬，船歸不過駕空船。秀亭手種花如錦，迴首春風一惘然。
乳虎行 方回
伏雞護窠能搏貍，人物一理誰無兒。南山斑寅産三稚，野人採樵遥見之。蕭蕭落日黄茅塢，睥睨田家窺水牯。銜歸穴中哺爾雛，豈不此心慈父母。射石沒羽李將軍，兩老於菟如有聞。倀鬼夜報旦出獵，遁逃遠入千重雲。縱火鳴鼙括原隰，生擒二彪逸其一。食肉寢皮勿遺患，壯士揮戈血鮮滴。滴血滿地遺腥臊，頑嚚昏暮來咆哮。舐沙齧土擦樹木，如哭如泣空哀號。君不見楚靈投車痛子死，爾殺人子亦多矣。又不見祿山反噬逆天理，逆雛先斮長安市。渠魁未縛嫗與翁，凶酋肆虐焉可容。安得馮攘卞刺掃此輩，假威之狐羣亦空。
夜思 方回
讀書不見理，作詩欲求名。定非百世士，苟且誑此生。蹇予脫萬死，老氣空崢嶸。莫年識見進，深夜精神清。一燈何可暗，鼠輩將肆行。不惜三披衣，續膏挑復明。
鄰飲 方回
鄰壁偶過從，舉杯相爾汝。初筵供園蔬，鹹韭最爲美。稍□始進果，乾栗頗便齒。數十至無算，醒已五鼓矣。問言案酒何，唯獨螃蟹爾。萬事不稱意，此乃差可喜。
餘生 方回
餘生如涸魚，斗水足可活。父子自相濡，不望江湖闊。使吾道當亨，時平己身達。運往年歲莫，滋厭耳根聒。與其强磬折，孰若謹囊括。心憐童穉饑，此事亦已末。
少戇 方回
少戇不識事，誤以仕爲生。三已至四五，貲用都不營。兒累僅十輩，捐田無可耕。傍觀不勝憂，餒死諒亦輕。肉食或色墨，夢寐心膽驚。瓜田良寂寞，當無走狗烹。
夫容 方回
粲粲夫容花，昨日猶鮮妍。顦顇忽乃爾，霜實使之然。南山有松柏，初未見貞堅。弱草一已萎，獨立衆木前。世不逮王霸，天猶生聖賢。君諒達茲理，何用常憂煎。
稚虎 方回
檻車二稚虎，舁者過牆外。犬何自知之，怖慄竄牆內。萬物各有氣，遥感不待對。玉寶潜地底，九霄露光怪。一夫全其神，山靈百妖退。矧乃重華時，濟濟夔龍會。
寒燠 方回
仲秋帆清湍，單衣滴垢汗。曾不兩朔望，擁綿熾爐炭。萬古正如此，寒燠頃刻換。愁人苦夜長，志士惜日晏。何似酩酊翁，懵不辨昏旦。百年會有盡，一朝非所患。
十月十九日小酌分韻得里字 方回
奠國荷隆棟，扶世納夷軌。勳庸書盟府，名氏垂信史。畫餠既無成，墜甑亦云已。幽哦陶倦情，閒讀探玄理。嗜古植雅正，憤俗馘淫靡。尚堪輩前哲，未屑睨餘子。寒門車馬絕，良月風日美。旁近東西鄰，邂逅二三士。無錢焉能神，有酒猶粗旨。炙臠割肥羊，鱠材斫長鯉。隨分匪强致，乘興肯中止。鈎深出該洽，砭疾伐鄙俚。縮頸罰令苛，撫掌戲語綺。豪歌眇羣兒，大笑驚數里。一翁醉而踣，兩生掖不起。心廣窮亦樂，氣衰老且死。生生天壤間，知命者罕爾。予將歸萬山，後日當憶此。
讀宣樞南山朱公遺集二首  其一 方回
疽根蟠閫內，命也可由人。蜀雪猶堅壁，江風已震鄰。功名拘氣數，文字見精神。仰藥臨危日，何曾愛此身。
讀宣樞南山朱公遺集二首  其二 方回
廿年前一見，池口卸帆亭。老子髯初雪，門生鬢未星。漢衰諸葛死，楚恨屈原醒。惻愴觀遺集，猶欣有寧馨。
同年常簿吳次翁子萬之萬之子直卿將爲分水學官喜而賦之 方回
一點書燈傳不絕，王侯卿相復何加。追惟大父同科第，喜見聞孫紹世家。奧賾蚤能探理窟，芳妍孰敢競詞華。勿言小邑青衿少，要使人人讀五車。
夏自然惠五言古體久之以律體和謝 方回
古五言詩今罕見，把看愈久愈精神。何能筆下有斯作，似覺眼中無此人。政用整嚴藏細潤，元從冷淡出清新。著鞭更與追陶謝，莫向齊梁踵後塵。
贈徐可大近旌表門閭 方回
畬粟鋤山稻田少，歲常平價發倉儲。鼎來官職諸公有，特表門閭近世無。甚至不乘果下馬，自應早獲掌中珠。端能賑施終如始，定見階除曳紫朱。
十一月旦泊大浪灘下甚雨醉卧次日乃知 方回
夜雨徹五更，江水長三尺。醉卧了不知，開篷灑餘瀝。蕭瑟復未已，北風阻行色。篙師請祭神，索我留半日。牲酒豈敢靳，望山頭屢側。俯船勢欲壓，檣頂立峭壁。何物野人家，奄有此奇石。長安車馬塵，兒生初未識。雞犬巉巖間，亦各適其適。休官窮太守，久混漁樵席。顧影歎鬚鬢，向來無此白。一瞬十二年，夢過竟無迹。
初二日甲子雨阻風自次韻 方回
居民汲江水，上下幾千尺。麴糵化爲酒，不肯賒一滴。高林墮黄葉，草樹黯無色。詎意阻風人，於此費永日。篷低首難擡，薪重舟頗側。醉鄉失樂土，愁城遇堅壁。呻吟得新句，欲往題蘚石。岸滑不可登，縱寫復誰識。故廬百灘西，何事乃東適。兀坐但默然，順走閲健席。豪舉與時會，洶湧浪頭白。及夫氣勢盡，泡滅豈有迹。
初三日水長二丈早行 方回
夜聞舟人呼，江水溢二丈。岸薪隨波流，救者何擾攘。亥子十月交，地氣不當上。十日柱礎汗，蠅蚊鬨帷幌。此時肯爲雪，豈不兆豐穰。積熱化滂沱，傾空瀉盆盎。前夕適醉卧，不省船背響。濤聲撼醒枕，於茲發孤想。炎方節候乖，病叟體膚癢。遑遑欲何之，曷日中園仰。星斗猶粲然，曉征發雙槳。起視所泊處，餘燈煜莽蒼。
新晴過張村舊巡檢寨 方回
干戈踰一紀，幾度此江邊。近覺全無盜，仍欣粗有年。炊烟生古屋，晴日照新船。猶憶紛紜際，偷生盡可憐。
過釣臺 方回
真人飛白水，屏跡獨蒿萊。漢祀無宗廟，嚴家有釣臺。高風真可仰，逝水自堪哀。擾擾俱澌盡，千帆日往來。
夜發長山豅 方回
水面浮暗山，沙頭耿微火。好奇引吭窺，畏寒縮頸坐。首取帛爲袱，體用衾自裹。篙師喜風定，半夜起勁柁。平生江海耳，最與櫓聲可。詩從是中來，孰謂此計左。起視何茫茫，未覺萬有夥。浩然天地間，身世寄一舸。恭惟百鍊心，用世亦云頗。早乖晚彌誤，遲暮困旅瑣。饕婪忌潔清，軟媚惡剛□。殘生信已矣，古來豈獨我。
夜下富陽不寐二首  其一 方回
夜寒吟至曉，獨立思冥冥。浪聒風兼水，光摇火似星。微勞何足歎，大患累曾經。更念行船者，筋骸不暫停。
夜下富陽不寐二首  其二 方回
櫓聲戛鵝鸛，風緊已爲霜。少假愁人寐，焉知旅夜長。天寒星燁煜，江闊樹微茫。底用胥濤急，吳亡越不亡。
丙戌十一月二十八日南至寓杭 方回
卧厭鄰人聒，晨興亦喜晴。心知雲氣好，眼眩日華明。吾事元無節，南方暫偃兵。新粧小兒女，誰識舊承平。
至後 方回
三歷推周正，今當七袠開。不應嫌老迫，更用著愁催。酒竭傾渾滓，爐殘戀暖灰。故園歸去好，移樹及春栽。
寓杭久無詩長至後偶賦懷歸五首呈仁近仲實  其一 方回
嚴灘合問紫陽津，誤簉西湖寂寞濱。老子通身唯是骨，梅梢作意爲誰春。飽更世故全如夢，慣忍霜寒最益人。莫笑龍鍾開七袠，含珠何限已成塵。
寓杭久無詩長至後偶賦懷歸五首呈仁近仲實  其二 方回
天應知我厭驅馳，故遣虺隤掩敝帷。一紀窮愁嚴瀨夢，三年長至武林詩。山深無事尚堪隠，歲暮不歸何所爲。此世與身總非昔，可能杯酒答深悲。
寓杭久無詩長至後偶賦懷歸五首呈仁近仲實  其三 方回
同雲欲雪暮天陰，濁酒樓頭手自斟。漫仕偶嘗叨五馬，倦遊何止喪千金。盡捐寓宅償逋負，僅保殘書伴嘯吟。從此日長夜應短，未妨微耐曉寒侵。
寓杭久無詩長至後偶賦懷歸五首呈仁近仲實  其四 方回
荒城夜悄不聞更，小閣藏燈暗復明。酒已半消詩未就，雪應欲下雨微鳴。漫欣短晷迴長至，轉覺前脩愧後生。歸與兒曹煮春薺，故應有味勝黿羹。
寓杭久無詩長至後偶賦懷歸五首呈仁近仲實  其五 方回
酒朋詩友遍人寰，大半彫零喪亂間。野曝尚分黄道日，春耕欲老紫陽山。少年多病豈知壽，晚節忍窮才得閒。身隠亂雲萬重外，誰能書札問柴關。
飲歸 方回
瀲灧紅深百盞澆，醉歸不覺路迢迢。臨分情味殷勤甚，暗遣人扶過畫橋。
雪後樓望 方回
健走看肥馬，饑號念凍烏。聊須闢窗戶，何敢犯泥塗。枯木癡如死，遥山淡欲無。寒天古城外，誰共醉澄湖。
送師好古歸青社 方回
姓字喧吟社，吟鬚亦未生。更能十年讀，詎止一時名。政爾推英俊，終然要老成。聞韶問遺俗，肯學飯牛聲。
雪霽冒寒 方回
苦寒猶強忍，空闊倚樓前。春欲回江國，人皆喜雪天。病須攻此老，窮已極今年。乘興吾何往，西歸問釣船。
武林書事九首  其一 方回
明年老子六十一，最憶隻身三十時。豈料衰遲脫離亂，三孫三女四男兒。
武林書事九首  其二 方回
竹林七賢六有子，何獨無聞劉伯倫。夢想先師授書處，城東風雨卧荒墳。
武林書事九首  其三 方回
金石典古呂伯可，風霜清聳方巨山。尚見八音合韶樂，早能九鼎象神姦。
武林書事九首  其四 方回
公田坐謫魏京兆，一往不招江上魂。天道無知善人啞，全家死盜五孫存。
武林書事九首  其五 方回
狐狸夜號歌舞地，荆棘非復向朱門。有人政自不可測，一斛檳榔五百褌。
武林書事九首  其六 方回
歲在戊午正月五，代宰臣供萬壽詩。鳳凰山下芙蓉閣，龍礎無蹤世不知。
武林書事九首  其七 方回
論斤買虀遺俗在，街頭商賈問童兒。不知此菜從何采，指似深宮故殿基。
武林書事九首  其八 方回
蘭闍蘭闍一彈指，高鼻人人俱喜歡。北客近知郎罷語，南人許拜乞銀官。
武林書事九首  其九 方回
我有敝廬在何許，南紫陽山北黄山。烟耕雨釣付兒輩，一榻高枕松聲間。
次韻仁近見和懷歸五首  其一 方回
諸公合沓據天津，往事微茫問漢濱。老病腐儒無可意，雪霜死草有重春。散花不復來天女，中酒焉能致聖人。誰且生塵賦羅襪，吾家已恐甑生塵。
次韻仁近見和懷歸五首  其二 方回
輪蹄追想禁街馳，尚有君平賣卜帷。遁世久忘三接卦，懷人空賦八哀詩。斂華就實嗟何及，悟往知來尚可爲。歸去井梧應好在，白頭江令自堪悲。
次韻仁近見和懷歸五首  其三 方回
日短晴窗頃刻陰，乾坤萬慮入孤斟。故交剩見車逢笠，初學誰羞屋畫金。菱鏡豈堪朝幌覷，茗爐聊伴夜瓶吟。生平不倚心如鐵，似覺難禁世故侵。
次韻仁近見和懷歸五首  其四 方回
萬險千艱歷歷更，是非他日仗誰明。著書何用心徒苦，欹枕無眠耳自鳴。劫火不虞逃厄運，浮漚亦復任殘生。說與稗官應末減，堂厨初未識魚羹。
次韻仁近見和懷歸五首  其五 方回
端能何地脫塵寰，萬壑松風夢寐間。無限三槐仍九棘，孰知東國與西山。聲名赫奕終非福，滋味悠長莫若閒。馬足車輪不到處，陶門惟有晝常關。
送程侍御二首  其一 方回
乘傳來江表，觀風遍斗南。年豐仍物貴，民瘠爲官貪。浩浩良難測，元元恐弗堪。二星奏天陛，勿謂此常談。
送程侍御二首  其二 方回
大門賢叔父，共載曲江春。談笑今如夢，東南有此人。竹林猶小阮，蓮社已遺民。老死看公等，烟霄要路津。
贈鮮于伯幾 方回
聞名今子駿，所至見公詩。數步元非遠，相看豈可遲。吟鞍霜跌後，談麈日閒時。此客差同味，蕭齋許一窺。
送趙子昂 方回
文賦早知名，君今陸士衡。真能辨龍鮓，未可忘蓴羹。剩喜脩途闢，深防俗目驚。時聞黄耳信，緩步取公卿。
送劉元鼎 方回
高密非逢世，才堪學掾爲。稍容請祿米，聊復隠書帷。要路終多險，清官未覺卑。蓴絲春正美，早寄鑑湖詩。
次韻仁近訝約予不至 方回
風塵矯虔稱寡孤，疲甿暴骨紛痕瘏。驟得如願宮亭湖，鬼妾色悲充爾娛。老夫旅庖慳薪蔬，爨僕揶揄朝連晡。疇昔過君觀異書，誶語謂爲饑所驅。前二千石出無馿，徒步亦無傍人扶。忽往倏還元不拘，休官解縛身自如。有酒可再折簡呼，索詩即恐技如鼯。歸與歸與巾柴車，不用祖席歌驪駒。青山白雲落吾手，春天夢斷章臺柳。
丙戌除夕次韻仁近二首  其一 方回
歲窮猶此客，不早見幾微。豈易賒鄰醖，何慚典故衣。餘寒當有幾，小忍未爲非。野燒迴青潤，春山飽蕨薇。
丙戌除夕次韻仁近二首  其二 方回
盆梅開欲盡，翠幹已苔深。物極容春蟄，人窮自陸沈。鍾知浮世事，燈識老儒心。冶陌饒芳草，衰遲肯重尋。
除夕再用韻答仁近二首  其一 方回
多公二十歲，筋力早衰微。棄物猶殘歷，童心更美衣。春光終古在，人事逐時非。但願干戈息，無庸詠戍薇。
除夕再用韻答仁近二首  其二 方回
多公二十歲，此夕感尤深。頗覺北風轉，不堪西日沈。醉喧鄰巷語，愁動故鄉心。七袠從今始，菟裘可緩尋。
丁亥元日二首  其一 方回
元日如常日，閒人更老人。後杯真壽酒，便服勝朝紳。何物稱三品，今朝過六旬。候門憐稚子，莫放杏梢春。
丁亥元日二首  其二 方回
孰不聞鐘起，吾猶擁褐眠。家人分兩地，客邸跨三年。果蓏思携幼，粢盛憶祀先。故山歸去好，當及掛燈前。
初三日甲子雨次日雪上元方立春 方回
我比絳老今何如，甲子三百六十餘。雨多晴少幾水旱，往往咎證符占書。新正三日甲子雨，殘臘未春何所主。通理三白妄自寬，明旦寒簷雪寸許。耳順已過從心前，平生目擊真可憐。兵戈屠斫骨骸拄，疾疫葬埋墟墓連。偶容脫遺鬼錄內，貧無人知窘無對。至此豈可逢歉歲，夜枕夢驚心欲碎。雖然慎勿尤天公，邇年米價元不穹。汝自不肯學貪吏，攢眉聳肩甘詩窮。
哭周子弌二首  其一 方回
欲極雲霄闊，焉辭道路長。早知當飯含，寧肯尚齎裝。瘦馬嘶荒廄，殘書閣故房。絕憐聞訃日，妻子哭空堂。
哭周子弌二首  其二 方回
渡淮才幾日，道死近徐州。藥有何人進，棺於底所求。本期紆紫綬，豈料殯黄樓。窮者窮如此，紛紛燕頷侯。
或獻髭藥却之 方回
行路乾坤半，流年六十强。不營埋骨穴，更用染髭方。政使飛昇可，猶難服食良。養生或攻外，曾否鑒嵇康。
正月初四後十餘日病嗽不能出雜書十首  其一 方回
僦居背古城，樓西聳喬木。兩年見黄落，雪盡欲再綠。往時春鵲雛，理巢乳哺續。不歸視吾兒，於此捧饑腹。窮山況味等，差勝客影獨。
正月初四後十餘日病嗽不能出雜書十首  其二 方回
獻歲亦未春，驟暖似炮烙。衣汗欲索扇，一變雪霰作。頭岑萬鈞重，喉棘痰屢殻。旬日不能出，如虎坐受縛。脫或死客中，何異紇干雀。
正月初四後十餘日病嗽不能出雜書十首  其三 方回
西鄰幾老革，六博喝雉盧。倚樓俯長道，飲豪語言粗。東鄰乃販子，遇夜召朋徒。大鼓恣考擊，吹彈更歌呼。書室一燈暗，笑此寒老儒。
正月初四後十餘日病嗽不能出雜書十首  其四 方回
客久已無味，更苦貲用乏。年邁欲不競，仍著疾病壓。相望五百年，老杜卧夔硤。疲瘵困繭絲，遐荒敝戈甲。誰方擁傾城，樂死有玉柙。
正月初四後十餘日病嗽不能出雜書十首  其五 方回
夏日客此樓，買冰敵炎暵。沍寒不買冰，輟費用買炭。冰炭役浮生，倏忽凉燠換。故山饒甘泉，落葉足炊爨。曷不歸去來，作此瑣屑嘆。
正月初四後十餘日病嗽不能出雜書十首  其六 方回
有馬可代步，無馬徒步行。有酒醉亦佳，無酒神思清。客樓卧病中，日夜唯雨聲。此病尚可起，當如雨復晴。氣盡死期至，豈容强求生。
正月初四後十餘日病嗽不能出雜書十首  其七 方回
炯炯君子心，至死能忍貧。炎炎小人膽，爲利寧殺身。我年三紀後，登朝忤權臣。逮逾四五紀，破家蒙戰塵。縱不當君子，終當非小人。
正月初四後十餘日病嗽不能出雜書十首  其八 方回
近代一人耳，吾鄉老朱先。甲子如我今，猶活十許年。漳州復潭州，說經入從班。無何黨禍作，委順不怨天。餘生幾明日，小子其勉旃。
正月初四後十餘日病嗽不能出雜書十首  其九 方回
無一日不醉，未嘗見有疾。三日偶無酒，咄咄怪病出。肺壅鼻垂涕，不飲踰十日。醉死政自佳，性命安足惜。奈何官價貴，典衣買灰汁。
正月初四後十餘日病嗽不能出雜書十首  其一○ 方回
江皋殘雪霽，想見東風還。可覽不可拾，春容有無間。城市鬨燈火，强作元夕天。亂離痛甫定，物華非自然。栖栖坐羈旅，嘿嘿悲徂年。
夜寒 方回
夜寒眠不著，吾道竟何如。世事良多故，身謀似太疏。醉從添酒債，病始愛醫書。雪霽尋僧去，誰家借蹇馿。
上元立春 方回
華燈綵勝兩逢迎，美景良辰未易并。花信風初迴肅殺，柳梢月豈異承平。神鼇觀闕山何在，旅雁汀洲水復生。可待紫姑問休咎，買牛西崦課兒耕。
題郭熙雪晴松石平遠圖爲張季野作是日同讀杜詩 方回
書貴瘦硬少陵語，豈止評書端爲詩。五百年間會此意，畫師汾陽老阿熙。嵬詩瑣畫世一軌，肉腴骨弱精神癡。明窗共讀杜集竟，兩幅雪霽叉橫披。前幅長松何所似，鐵幹皴澀撐霜皮。其下怪石卧狻兕，突兀崷崒凝冰嘶。後幅澌遠漸迤邐，一往不知其幾里。目力已盡勢未盡，平者是沙流者水。人物如指或如蟻，戴笠騎馿者誰子。顧此定是覓句翁，羸僕縮首襥凍耳。欲渡未渡溪坂間，啐野寒烏忽驚起。自非布置奪鬼神，焉能揮掃到骨髓。郭生此畫出自古心胸，亦如工部百世詩中龍。清癯勁峭謝嫵媚，略無一點霑春風。市門丹青紛俗工，爲人塗抹杏花紅。老夫神交此石與此松，留眼雪天送飛鴻。
次韻仁近客興二首  其一 方回
閲世紛如起滅漚，可須金羽較沈浮。自知人老宜堅坐，更爲春寒倦薄游。羌蹇尚能哦楚些，儀鄰不復夢唐樓。載書歸老黄山下，待喚溪翁賃半舟。
次韻仁近客興二首  其二 方回
華年君欲隠山村，如我彌當杜篳門。落落筋骸餘老病，奄奄氣息僅生存。黄精滿谷春苗嫩，丹卝藏山石溜溫。足可無求度殘歲，自編詩集教兒孫。
寄伯宣尚書士常吏侍二首  其一 方回
林下休官已七年，新聞偶到白雲邊。一時人物歸司命，二老儒臣筦吏銓。嚴子釣臺跧舊隠，山公啟事玷羣賢。驅馳力盡心徒在，聊信歸鴻寄短篇。
寄伯宣尚書士常吏侍二首  其二 方回
貧與身仇病作魔，春來爲況復如何。梅花未了桃花動，詩債猶稀酒債多。剩喜故人躋要路，稍令閒客藉餘波。吏廉歲稔兵氛寢，是處江湖可一蓑。
靈隠寺行呈伏虎巖 方回
蓬萊水淺塵幾揚，歷劫不動此道場。黄金何年佛氏土，白雲自古仙人鄉。吾故不能知鴻荒，嘗聞許由避陶唐。南巡會稽憶夏后，西渡浙水傳秦皇。欲鎸文字示萬世，想曾摩挲崖蘚蒼。君臣豈不亦一到，父老失記書傳亡。思蓴人歸亂聰勒，衣錦軍起誅宏昌。教士四萬虜吳友，子弟八千從項梁。鋒攢鏑飛沸如湯，冷泉之冷常冰霜。風濤洶地保恬靜，火雲爇天饒清凉。寺門奇石萬鬼鑿，霹靂穿洞龍騰驤。偃如未射李廣虎，突如乍叱初平羊。漫山鉅竹不知數，百圍屹立松杉樟。野猿攫果就人手，山客貿薪充日糧。艷浮凡俗花卉絕，毒螫獰惡蟲豸藏。竺峰飛來夜著翅，桂子墮落秋飄香。覩史陀宮足彷彿，摩羅耶山非渺茫。色究竟界掃蜃氣，給孤獨園堪雁行。遊屐屢破壁疥落，優波度籌千萬强。老樹一株卧磵上，向來未有如許長。有能直上北高塔，一覽弱水窮扶桑。織女機邊拂衫袖，老人星外來帆檣。金碧殿閣鍾魚廊，飽饘燠衲叢蜂房。毗盧遮那明正徧，散脂脩摩森護防。長明燈籠照十方，胸中亦復作是光。纖蠅么蚋不到處，三千大千禪那床。游戲伽陀祇夜章，豈無一人駱賓王。摩訶師子今僧王，一奮迅失千狐狼。
仇仁近母邢夫人挽詩 方回
慈顔才一識，近獲拜書樓。忽化金棺火，應添石室籌。鄉鄰傳閫範，弔祭盡儒流。令子今和靖，詩名甲此州。
閏二月十六日清明 方回
日日樓頭柳色濃，年年爲客負春風。鶑花時節兵還動，詩酒生涯老更窮。逆料未來猶有幾，懸知所過即成空。故鄉寒食澆松處，亦想兒曹念乃翁。
春思 方回
枯樹重看發刺桐，似聞陌上已殘紅。多端世故干戈後，大好春光老病中。萬戶獨難侯李廣，兩生寧肯聖孫通。畫樓著燕朱簾捲，別有冥冥物外鴻。
戲書 方回
春天晴更好，無奈惡情懷。馬死鞍空在，花開酒欠佳。鄰醫賒藥餌，侍婢典簪釵。倚杖吟還喜，新分孔墓楷。
送□景文長興丞 方回
太湖之岸環□縣，君所佐縣爲最雄。其民無不挾利刃，往往殺人白晝中。荻浦鹽丁更獰惡，輕舠出沒洪濤風。邇來清霜凍天地，一掃蚊虻銷昏雺。承平難治亂後易，況今官制權任同。監尹丞簿設四職，圜坐决事皆宰公。三可一否或二否，掀案擲硯紛相攻。北人欺南恃氣力，但亦頗畏明與聰。君才如此彼定服，豈敢專輒關節通。弊根安在在俸薄，所至貪吏如蝗螽。上征下取至民極，何異大蟲食小蟲。百姓把盞長官受，餼牲器幣廄宇充。自古書傳未之見，具人眉目心貙熊。甚至唯恐盜不作，誣謂叛逆興兵戎。村落讎殺小鬬鬩，一室作過千室空。君昔茌平鳶肩翁，斗酒濯足游新豐。略與常何草封事，便應入侍丹墀楓。昌黎調笑崔藍田，哦二松間何匆匆。敕君就此豈不屈，徑欲一往甦疲癃。僚友二三戶七萬，照以胸次百鍊銅。升堂熙怡一署字，鼓舞父老歌兒童。書畫船過水晶宮，楊柳正綠花正紅，且爲老夫寄詩筒。
全州呂農簿挽詩三首  其一 方回
誰實柄咸淳，無君欲不臣。舉朝皆諂子，此老獨全人。去國獒頻嗾，居村虎自馴。傷心諸狎客，容易竟亡陳。
全州呂農簿挽詩三首  其二 方回
公田怨已盈，關幣出尤輕。稍欲輸忠款，初非賣直聲。二千垂郡祿，五百存臺評。舊日朝天路，端門野草生。
全州呂農簿挽詩三首  其三 方回
先公與進時，早誦小坡詩。晚節遭多難，耆年對耄期。家貧從俗笑，國破任身危。後死元非福，前途未可知。
故太學徐君哀辭 方回
蹈海沈江合比蹤，子陽蛙坎可能容。自聞門外韓擒虎，豈乏雲間陸士龍。信矣百年誰不死，哀哉三子亦相從。爛爲井底泥無恨，肯顧區區馬鬣封。
家書 方回
倚樓閒看雨，已下又重登。困入春深劇，愁逢日暮增。家書聞子病，時事說兵興。流汗才揮扇，風寒忽似冰。
晚春 方回
典盡寒衣未覺貧，獨留破硯伴頑身。不堪苦雨思晴日，肯爲殘花怨晚春。驅逐憂愁如有道，脫逃老死可無人。懸知興壞皆常理，且喜朱櫻又食新。
次韻鄧善之論詩 方回
未極皮毛落，端難頰舌傳。夔音諧柷敔，岐脈按鉤弦。舉目常如見，關心或不眠。江湖無正色，齲齒亦嫣然。
春盡 方回
時時屈指春餘幾，日日攢眉雨不晴。邂逅三年爲此客，蹉跎一事竟何成。牡丹花過勞鄉夢，石首魚來聽市聲。自古忍窮盡豪傑，囊無挑藥未須驚。
讀素問十六首  其一 方回
晝夜雨不止，旬餘復旬餘。垢衣裹弊絮，念已朱夏初。逆旅何可處，出門但泥塗。屬時乏美酒，積悶無由除。翻閲故篋中，偶得黄帝書。維昔世未季，曰土牧田駒。五運今未測，飄驟將焉如。大谷十二俞，孰砭斯民瘉。
讀素問十六首  其二 方回
真人古不死，變形能登天。聖人乃其亞，在宥亦長年。堯舜壽踰百，猶若腒臘然。後世妄庸子，多慾求神仙。
讀素問十六首  其三 方回
上古僦貸季，色脈通神明。人處禽獸間，於物澹無情。針石有不用，祝由足移精。世降尚毒藥，一誤百禍生。
讀素問十六首  其四 方回
煌煌金蘭室，歷歷玉版文。伏羲之所爲，傳逮軒轅君。妙測天人際，豈徒針藥云。予實有左癖，此豈非三墳。
讀素問十六首  其五 方回
素問雖醫書，讀之患不精。大可用人國，小亦可用兵。行所勝不勝，逆從决死生。勿待陰陽間，關格不相營。
讀素問十六首  其六 方回
反治非反治，繆刺豈繆刺。不同將無同，不異所以異。寒熱故殊途，左右肯易位。聖賢善用權，初不失經意。
讀素問十六首  其七 方回
窶人冒殺氣，感寒多兩傷。貴者不其然，所患由高粱。美石能發瘨，芳草能發狂。喜怒不中節，邂逅身亦亡。
讀素問十六首  其八 方回
方隅各有四，明堂朝八風。聖人以治世，不受外邪攻。方士祠太一，貴神分九宮。禍福初不驗，徒用欺盲聾。
讀素問十六首  其九 方回
病人有穀氣，面黄無不瘳。黄不欲太明，如縞裹栝樓。相工摭緒餘，喜色占眉頭。得非許負術，亦從岐伯求。
讀素問十六首  其一○ 方回
嘗富後乃貧，其病名失精。嘗貴後忽賤，病又名脫營。區區得喪間，性命繫死生。不有窮愁者，著書如虞卿。
讀素問十六首  其一一 方回
故貴或脫勢，封君有敗傷。良醫所不治，其人神已亡。秦漢以至今，此事紛披猖。失侯可種瓜，奈何失國王。
讀素問十六首  其一二 方回
凡火以水沃，無不立銷滅。龍火行雨中，沃水乃愈烈。甚者則從之，不以寒治熱。後主先所因，神聖有祕訣。
讀素問十六首  其一三 方回
三陰與三陽，應天之六氣。五行加相火，於地分六位。羲畫箕子疇，恐亦出此意。漢儒災異學，可擇但勿泥。
讀素問十六首  其一四 方回
用針取工巧，用藥稱聖神。伯高不盡言，極藝未易臻。針法今鮮傳，甚於藥殺人。與落庸醫手，寡欲全其身。
讀素問十六首  其一五 方回
鬼臾區所陳，太始天元冊。後世言陰陽，胥於此焉出。九星首天蓬，遁甲云古術。要是秦漢間，良醫所祖述。
讀素問十六首  其一六 方回
三品別貴賤，四制定奇偶。主病則用之，上藥或弗取。得士寒畯可，量才世胄否。豕苓雞壅言，吾亦聞莊叟。
辨淵明詩 方回
微禽移木石，欲以塞東洋。賦壽何能遠，銜冤未始忘。起脾訛越婢，澎浪轉彭郎。輕改刑天字，於文恐未詳。
苦雨 方回
擬勒移文問雨龍，麥秋忍不念吾農。黄雲萬頃成泥爛，偏與閒簷活瓦松。
蠨蛸 方回
窗眼蠨蛸粟許微，早能結網伺蟲飛。都來口腹容多少，狼虎操心伏殺機。
謝張師道廣文見過二首  其一 方回
曩讀登科記，高標我已驚。名如程子字，字是後山名。可但於詩妙，終當以道鳴。將無嫌落殖，亦許定交盟。
謝張師道廣文見過二首  其二 方回
爽氣橫空闊，清談絕輩流。嘶驄能枉顧，漫刺肯輕投。敢謂官無冷，其如學更優。榮途未須捷，恐隔舊交遊。
題朱仲華百牛圖 方回
以棟梁成厦屋，萬牛不足。以耒耜命巾車，一牛有餘。畫師幻此沮洳澤，若牯㹀犢輩且百。太平村落豐年秋，只欠耳邊聞晚笛。老身元是牧牛兒，憑誰寫作劉凝之。
約端午到家復不果賦吳體 方回
略無一點南來風，日日褰裳泥雨中。端午到家復失約，良辰闕酒非真窮。世情故宜俗眼白，時事不改戎葵紅。三年爲客可歸矣，亦念兒曹思乃翁。
丁亥生日紀事五首  其一 方回
千世謀生百念捐，窮空肯復受人憐。九還未悟長生訣，七袠初開本命年。寡慾自來甘淡薄，忘機時或放狂顛。歸舟已辦齎糧絕，猶欲經營買鶴錢。
丁亥生日紀事五首  其二 方回
山路訪僧規已定，曉樓聞雨事還非。今年生日無人識，幾度兒曹望我歸。清茗半甌浮雪乳，古香一劑炷烟霏。割牲釃酒貧難辦，只待天晴浣虱衣。
丁亥生日紀事五首  其三 方回
我生之日憶我父，痛甚少游眠古藤。忍見金湯今墮甑，劣容詩禮尚傳燈。策名作郡了無益，罔利肥家終不能。决定歸歟守先墓，種瓜聊得似東陵。
丁亥生日紀事五首  其四 方回
先君俊譽早飈馳，晚落蠻陬禍事奇。六十年前生子日，三千里外憶親時。霍光擅漢人皆恐，侯景歸梁國欲危。埋骨瘴烟抱冤憤，蓬萊水淺定前知。
丁亥生日紀事五首  其五 方回
杯酒誰歟可共揮，殘年心事轉多違。頗聞銅柱征蠻急，孰念葵丘遏糴非。典質衣裳今已盡，留連舟楫可無歸。故園堪共吾兒灌，政恐淫霖歲亦饑。
次韻謝洞霄俞仲囦 方回
卷舒來卷徹初終，物象惟君指呼中。夜鶴一聲醒閴寂，晚霞千變繪虛空。市朝往事驚陽燄，林壑幽居勝閬風。如許高流吾未識，半生湖海浪萍蓬。
次韻仇仁近梅雨 方回
客心何日渡桑乾，瑣瑣良難雨更難。途潦家家踰戶限，簷聲夜夜過更闌。歸舟屢阻千灘漲，暑簟頻驚五月寒。會許燈花報晴信，書帷新照玉蟲丹。
苦雨行 方回
泥污后土踰月餘，四月雨至五月初。七日七夜復不止，錢王舊城市無米。城中之民不饑死，亦恐城外盜賊起。東鄰高樓吹玉笙，前呵大馬方橫行。委巷比門絕朝飯，酒壚日征七百萬。
雨不已 方回
空階日夜梅霖滴，滴碎人心未肯休。山郡城沉遥可駭，水鄉田沒更勝憂。民饑盜起關時事，米盡薪殫滯客樓。燕玉誰家政微醉，倚欄撩鬢插紅榴。
後苦雨行 方回
七晝夜雨可已否，五更屋角萬馬走。擊碎屋瓦如拳然，三橋街中人乘船。五斗陳米已萬錢，糴且無之矧借旃。一簷十蛛不成網，億萬萬喙饑可想。乘夜飛蟲蚊愈多，蘇湖秀州秧奈何。
續苦雨行二首  其一 方回
龍至六爻爲亢龍，三三爲九其數窮。三日爲霖今九日，便晴田事亦無及。全吳富庶推第一，誰信杭州無米糴。鄰翁耳語某所有，夜持布囊分一斗。老夫但笑不敢嗔，堯九年水無饑民。
續苦雨行二首  其二 方回
憶昔壬午杭火時，焚戶四萬七千奇。焮死暍死橫道路，所幸米平民不饑。火災而止猶自可，大雨水災甚於火。海化桑田田復海，龍妬倮蟲規作醢。定嗔網罟欲取償，稍借人充魚鱉餒。
再用雨不已韻答仁近 方回
良苗所至已沈沒，寄語雲師盍少休。暮境豈堪逢歲惡，腐儒可但爲身憂。敗牆蛇出頻穿戶，濕柱蝸升欲上樓。擬問鄰酤破岑寂，督郵聞說酢如榴。
唐閤門挽詩三首  其一 方回
除布何飄驟，僨亡足敗傷。寧歌紫芝曲，自老白雲鄉。兵息潢池弄，書全屋壁藏。銘碑端不愧，今代蔡中郎。
唐閤門挽詩三首  其二 方回
兒子與門生，東籬憶送迎。吾雖愧光祿，獨幸識淵明。愛酒終成疾，工詩早得名。晁家雞肋集，已足繼新城。
唐閤門挽詩三首  其三 方回
異日煙霄夢，終身水竹居。早交天下士，盡讀世間書。漢祚金刀末，江流玉樹餘。興亡較功罪，元不涉樵漁。
次韻仇仁近暑中二首  其一 方回
初減官河幾許深，向來惟恐百城沈。晴階近喜收簷滴，暑屋殊嫌乏樹陰。妾婦齒牙工鬬鬩，比鄰瘧癘厭呻吟。懸知壯士無顔色，頼有同心可斷金。
次韻仇仁近暑中二首  其二 方回
瞬息凉炎代謝頻，沉冥自養靜中身。讀書快意如抓癢，得句言懷當寫真。幸不與聞當世事，可須常作半途人。忽思秦漢干戈際，商嶺猶堪避戰塵。
鮮于伯幾舉近詩有一官屢厄黄楊閏之句忘其全聯因賦呈之 方回
與世相違已背馳，樽前各舉近吟詩。一官屢厄黄楊閏，萬卷難充畫餠饑。浪說炎蒸今可畏，懸知摇落即堪悲。山潜澗蟄吾當去，自有髯侯奮迅時。
種稗歎 方回
農田插秧秧綠時，稻中有稗農未知。稻苗欲秀稗先出，拔稗飼牛唯恐遲。今年浙西田沒水，却向浙東糴稗子。一斗稗子價幾何，已直去年三斗米。天災使然贋勝真，焉得世間無稗人。
湖上晚歸 方回
此身閒一日，足使百憂忘。城外天能大，山中地許凉。喧呼經妓舫，寂靜憶僧房。薄暮歸窮巷，誰家正絕糧。
立秋 方回
斗杓忽又指西樓，我獨何爲此滯留。多事心情人轉老，荒城風雨夜爭秋。一蓑屢費漁樵夢，杯酒難湔宇宙愁。好趁微凉便歸去，豆花籬落荻花洲。
立秋病中再賦 方回
亂蛬號蟬孰賞音，汝吟豈似我能吟。風聲雨氣凉秋夜，世故時情病客心。爛醉無求甘老死，菊花有約合山林。一庵異日歸何處，萬疊寒雲未覺深。
旅悶十首  其一 方回
病恐醫難謝，貧驚糴愈昂。未甘頻餌藥，只欲暫休糧。暑殆無凉處，饑容有熟鄉。歸歟謀藿食，不敢畏秋陽。
旅悶十首  其二 方回
久閒仍久客，焉敢罪奴僮。竈下橫蛇蛻，門前積馬通。分衣猶惡敝，徹饌即聞空。兒子扶行好，秋溪望乃翁。
旅悶十首  其三 方回
舊觀繁華絕，餘風巧僞滋。人窮何不至，俗薄故堪嗤。敝帚猶艱借，勞薪自暗炊。扶摇九萬里，遥謝庶風雌。
旅悶十首  其四 方回
彼姝復此粲，人面外堪看。鸚鵡雖能語，芙蓉豈耐寒。舌甜元可畏，背毀更多端。昵昵徒爲耳，雲龍許控摶。
旅悶十首  其五 方回
吟窗委巷間，四顧盡塵闤。屋角纔孤樹，樓西僅遠山。羣饑烏謾噪，高舉鵠容攀。夜靜看星斗，秋風喜漸還。
旅悶十首  其六 方回
年饑身復病，食盡藥無良。此老何其窘，於詩自不妨。暑窗從紙破，晴井放繩長。稍覺愁眉展，初秋夜欲凉。
旅悶十首  其七 方回
運啟奎占瑞，途殫彗告危。晚生違盛際，後死值衰期。何啻三歸備，寧虞九鼎移。焉知專夜妾，竟孕別人兒。
旅悶十首  其八 方回
西湖西畔路，死魅復游魂。早作千年調，能容一尺渾。國刑修己怨，王爵報私恩。縱許留遺孽，終無令子孫。
旅悶十首  其九 方回
升沉元有命，不在巧謀身。政使魁廷彥，兼能位諫臣。一時儕惡黨，百世號憸人。所得都能幾，風花瞬息春。
旅悶十首  其一○ 方回
浩浩觀今古，憧憧角利名。學如未聞道，死似不曾生。瑣碎禽蟲語，芳鮮草樹榮。過時隨變滅，歷代幾公卿。
望湖 方回
湧金樓下路，小艇尚堪呼。衰疾吾如此，湖山了不殊。興亡忽今昔，紅綠自蓮蒲。近說遷漁戶，窮鱗氣稍蘇。
讀旅悶詩再賦 方回
身心喜自如，賁趾出無車。官職休停後，田園廢蕩餘。寧從若敖餒，不奉子公書。折檻今煙草，朱雲氣未舒。
題吳仲遠游淮送行詩卷 方回
昔有大丈夫，萬里事遠游。遠游何所極，飄若孤雲浮。歐冶淬利劍，造父翼華輈。東睇薄瀛島，西顧羞崑丘。長嘯首陽巔，悲歌湘水流。九疑叫虞帝，三川哀宗周。世人不之識，問之將焉求。曰有吊古意，聊以消幽憂。之子方盛年，菽水亦易謀。朅從浙河濱，言邁淮壖州。兒女競執摻，親朋相謠謳。鴻鵠眇四海，顧此焉足愁。已矣勿復道，勗哉企前脩。
贈胡直內併寄夏自然 方回
直內苦吟今賈孟，自然近作欲韋陶。曩時場屋猶無恙，前輩科名許獨高。詩句孰能傳海內，官銜僅足詫兒曹。雁門太守何爲者，爲道深衣勝紫袍。
山中之樂三章送徐明叟胡直內蘇德翁歸嚴瀨併寄夏自然  其一 方回
山中之樂兮樂可忘饑，飲有菊水兮茹有芝。辟穀孔易兮何澇何旱，漱嚥沆瀣兮曷其耘菑。野粟稔兮釀酒，醉而歌兮樵者和之。分半桃食未既兮，爛彼斧柯於局棋。憫鬨市之遏糴兮，形或鵠而腸龜。誰獨有此山中兮，我將焉追。送子于歸兮，聊聲我詩。
山中之樂三章送徐明叟胡直內蘇德翁歸嚴瀨併寄夏自然  其二 方回
山中之樂兮樂可忘憂，草木春青兮黄爲秋。雲出雲還兮人世晴雨，寒拾槲葉兮以襦以裘。顧獨影兮無愧意，行小倦兮蔭樾以休。天四壁以爲家兮，戶無可閉其奚偷。何兩角之有國兮，戰塵紅而血流。誰獨有此山中兮，我將焉求。送子于行兮，聊賡我謳。
山中之樂三章送徐明叟胡直內蘇德翁歸嚴瀨併寄夏自然  其三 方回
山中之樂兮樂可忘老，匪鹽匪酪兮養梨棗。曾高雲仍兮動閲數世，手樹成棟兮鬢猶未槁。一屈肘兮代謝，一寤寐兮諫夷歌皓。耿客星猶在天兮，鄗壇洛廟餘烟草。將相豈不鼎貴兮，曾腰領其未保。子獨有此山中兮，作室已考。去不我顧兮，我將焉討。
暑退 方回
逆旅朝難夕，更生暑忽凉。自能捐嗜欲，足可看奔忙。即恐來鴻雁，翻成畏雪霜。去年幾人健，同與嗅秋香。
市行 方回
徒步無車馬，頹然一禿翁。早班朝士底，還雜市人中。所向都非舊，焉能獨不窮。否臧元自在，芳穢未俱空。
喜劉伯宣尚書至五首  其一 方回
聞說尚書至，歡聲沸道傍。饑民應復飽，暑氣頓成凉。此老今能幾，吾徒尚有望。略容對談麈，小緩理歸航。